Новости Узбекистана > Версия для печати > Россия Хитой билан БМТ Хавфсизлик Кенгашини чақирди\nГлавная > Жахонда > Россия Хитой билан БМТ Хавфсизлик Кенгашини чақирди\nРоссия Хитой билан БМТ Хавфсизлик Кенгашини чақирди\nРоссия ва Хитой БМТнинг Ўрта масофага мўлжалланган ракеталарни ишлаб чиқиш ва жойлаштириш режалари муносабати билан БМТ Хавфсизлик Кенгашининг йиғилишини чақирди. Учрашув 22 август куни бўлиб ўтади, дея хабар бермоқда қалампир уз\n19 август куни Пентагон 1987 йилдаги Ўрта масофали ва қисқа масофали ракеталарни йўқ қилиш тўғрисидаги шартномада тақиқланган ядрога оид бўлмаган круиз ракетасининг синовини эълон қилди. Шартнома 2 августда ўз фаолиятини тўхтатди, 500 дан 5минг 500 километргача бўлган масофадаги ракеталарни тақиқлади.\nAҚШ Қуролли кучлари котиби вазифасини бажарувчиси Раян Маккартининг сўзларига кўра, AҚШ олдинроқ Ўрта масофали ва қисқа масофали ракеталарни йўқ қилиш тўғрисида шартномасига кирган баллистик учувчисиз юқори сезгир ракетани ишлаб чиқмоқда.\nРоссия Ташқи ишлар вазирлиги синовда Мк-41 учириш мосламаси ишлатилганига (масалан, Руминиядаги Aмерика ҳарбий базасида) эътибор қаратди. Москва буни "ушбу қурилмалар нафақат тутқичли ракеталарни, балки круиз ракеталарини ҳам ишга тушириш учун яратилганини аниқ тасдиқловчи" деб баҳолади.\nТашқи ишлар вазири Сергей Лавров AҚШ Ўрта масофали ва қисқа масофали ракеталарни йўқ қилиш тўғрисида шартномаси тугашидан анча олдин ракета синовларини тайёрлаётганини таъкидлади. "АҚШ раҳбари ушбу шартномадан чиқишни якуний қарор деганди", деди Ташқи ишлар вазири. Пентагон ўз навбатида, Мк-41 аслида синовлар учун ишлатилганини, аммо Руминияда ишлаб чиқарилганидан фарқли равишда бошқа конфигурацияга эга эканини айтди.\nШу йил бошида Вашингтон Россияни узоқ муддатли шартномани бузганликда айблаб, Ўрта масофали ва қисқа масофали ракеталарни йўқ қилиш тўғрисида шартномасидан бир томонлама чиқишини эълон қилди. Москва барча айбловларни рад этади.\nИюль ойи бошида Россия Президенти Владимир Путин шартномани тўхтатиш тўғрисидаги қонунни имзолади. Россия ушбу келишув шартларига тўлиқ мос келишини бир неча бор таъкидлаган.


19.02.20 12:06\tmsk\n"Ўзбекистон ҳаво йўллари" авиакомпаниясига қарашли «Боинг». Wikipedia.org сайтидан Chcboy фотосурати\n«Ўзбекистон ҳаво йўллари» миллий авиакомпанияси тўртта Boeing лайнерини сотувга қўйди. Самолёт паркини унификация қилиш ва янгилаш дастури доирасида шундай қарор қабул қилинди, деб хабар беради МАК матбуот хизмати. Сотувга 1999 йили ишлаб чиқилган иккита Boeing 757-200 самолёти қўйилган. Уларнинг нархи $12,03 млн ва $12,4 млн.дан иборат. Бундан ташқари авиакомпания яна иккита Boeing 767-3 CBER сотишни режалаштирган. Улардан 2003-йили ишлаб чиқилгани $21,4 млн, 2004-йилгиси – $22,36 млн миқдорида баҳоланган. Самолётларни сотиб олиш таклифлари 2 мартгача қабул қилинади.\nАвиакомпаниянинг самолётларни сотиши ҳақидаги хабарлар ўтган йили ёзда пайдо бўлганди. Ўшанда иккита Boeing 767, иккита йўловчи ташувчи Boeing 767 ва иккита юк ташувчи Boeing 767 сотилиши тўғрисида хабарлар тарқалганди. Айрим ОАВ маълумотларида МАК иккита Boeing 787-8 Dreamliner самолётини сотишни режалаштиргани ёзилганди, бироқ авиакомпания ушбу хабарни инкор қилди.\nШу йил январь ойида президент Шавкат Мирзиёев тасдиқланган инвестиция дастурида миллий авиакомпаниянинг Boeing 787-8 Dreamliner сотиб олиши тўғрисида алоҳида пункт бор. Ушбу мақсадда $141,7 млн маблағ ажратилган. Қизиғи шундаки, мазкур моделдаги янги лайнерларнинг нархи $240-250 млн ташкил этади.\nҲозирда сотувга қўйилган самолётларни қўшиб ҳисоблаганда «Ўзбекистон ҳаво йўллари» паркида 18 та самолёт мавжуд.


БМТ бош котиби Ироққа борди\n07 май 2021, Тошкент вақти: 02:39\nБМТ бош котиби Пан Ги Мун олдиндан эълон қилинмаган сафар билан Ироққа борди.\nҲиндистондан Бағдодга келган БМТ бош котиби Ироқ президенти Жалол Талобоний ва бош вазир Нурий ал-Маликий билан учрашиб, ўтган ҳафта мамлкатда маҳаллий ҳокимият идораларига ўтказилган сайловлар ва хавфсизликка оид масалаларни муҳокама қилди.\nПан Ги Муннинг Ироқ сафар арафасида 31 январ кунги сайловнинг дастлабки натижалари эълон қилинган эди.\nСўнгги маълумотларга кўра, ушбу сайловда Нурий ал-Маликий етакчилигидаги иттифоқ ғалабага эришган.\nБМТнинг Ироқ Марказий сайлов комиссиясига ушбу сайловларни ташкиллаштиришда кўмаклашгани айтилади.


Қозоғистон парламенти бир партиявий бўлди\n18 август куни бўлиб ўтган сайловдан сўнг Қозоғистон парламенти бир партиявийга айланди. Дастлабки натижаларга кўра, ҳукмрон “Нур Отан партияси сайловда 88,05 фоиз овоз тўплаган.\nПрезидент Нурсултон Назарбоев раҳбарлигидаги бу партиядан кейинги ўринларни 4,62 фоиз овозни қўлга киритган мухолифатдаги Социал демократик партия (СДП) ва 3,27 фоиз сайловчининг қўллаб-қувватлашига эришган “Оқ жўл” партияси эгаллади.\nСайловда жами 7 та партия иштирок этди. Бироқ “Нур Отан”дан бошқа бирорта партия белгиланган 7 фоизлик тўсиқдан ўта олмади.\nСайлов олдидан кўпгина кузатувчилар янги парламентга мухолифат аъзолари ҳам киритилишини тахмин қилганди. 2009 йилда Европада хавфсизлик ва ҳамкорлик ташкилотига раисликка даъво қилаётган Қозоғистоннинг ўзи ҳам бундан манфаатдор эди. Аммо сайловнинг дастлабки натижалари бу тахминлар амалга ошмаганини кўрсатаётир.\nМухолифатдаги партиялар, жумладан, СДП сайлов натижаларини тан олмаслигини билдирмоқда. ЕХҲТ кузатувчилари ҳам сайловда кўплаб қонунбузарликлар кузатилганини эълон қилди. Аммо сайловда иштирок этган 1129 та маҳаллий ва халқаро кузатувчиларнинг аксарияти жараён оммавий қонунбузарликларсиз ўтганини таъкидлаётир.\n“Ҳаммаси қонун доирасида бўлди. Биз 12 та сайлов участкасини кўрдик. Ҳамма жойда очиқ сайлов бўлди. Жуда яхши ташкиллаштирилган. Одамларнинг сайловда яхши кайфиятда қатнашганини кўрдик”, - деди ўзбекистонлик кузатувчи Тоҳиржон Шаймонов.\nПарламент сайловига бир кун қолганда АҚШ газеталари Қозоғистон сайлов тизимини қаттиқ танқид остига олганди.\n“Нью-Йорк таймс”, “Интернейшнл геральд трибюн” ҳамда Чехиядаги “Транзийшнс онлайн” интернет нашри 17 август куни чоп этган мақолаларда Қозоғистондаги 2005 йилги президент сайловида мамлакат разведка хизмати сайлов пайтида халқаро кузатувчиларнинг эътиборини чалғитиш учун махсус операция ўтказгани айтилади. Улар ўшанда Қозоғистон Миллий хавфсизлик қўмитаси собиқ раиси Нортой Дутбоевнинг президент Нурсултон Назарбоев номига махфий операция тафсилотлари ҳақида тақдим этган ҳисоботи европалик дипломатлар қўлига тушгани ҳақида ёзди. Қозоғистон ҳукумати бу иддаоларга жавоб қайтаришдан бош тортмоқда.\nМустақил сиёсатшунос Дўсим Сатпаев Ғарб нашрларининг Қозоғистон сайлов тизими тўғрисидаги танқидий фикрларида жон борлигини айтади.\n“Қозоғистон махсус хизмати мамлакат сиёсий ҳаётида муайян роль ўйнаши рост гап. Шунинг учун айрим Ғарб манбаларининг иддаолари ҳақиқат эканини эътибордан соқит қилиб бўлмайди”, - дейди Д.Сатпаев.


Сирдарё вилояти божхона бошқармасида ўтказилган семинарда асосий эътибор нимага қаратилди?\nКоррупция – бу жамиятни турли йўллар билан исканжага оладиган ўта салбий иллатдир. У демократия ва ҳуқуқ устуворлиги асосларига путур етказиб, инсон ҳуқуқлари бузилишига ва ҳаёт сифатини ёмонлаштиришга олиб келади. Тадбирда сўз олганлар ушбу жиҳатларга алоҳида тўхталиб, коррупцияга қарши курашиш бўйича қабул қилинаётган Қонун ва қарорларнинг мазмун моҳияти тушунтирилди.\nШунингдек, ходимлар ўртасида бу каби ноқонуний ишлар асло содир этилмаслиги лозимлиги, акс ҳолда кескин чоралар кўрилиши мумкинлиги ҳам айтиб ўтилди.\nШу ўринда айтиш ўринлики, жамият ривожига ғов бўлаётган иллат бу шубҳасиз – коррупциядир. Бундай хатарга қарши курашиш мақсадида олиб борилаётган чора-тадбирлар, профилактика ишлари жамият тараққиётида ўз самарасини беради.


"Хоразм" янги мавсумга қандай тайёрланмоқда? / CHAMPIONAT.asia\n07:21Варан кейинги ҳафта МЮ билан шартнома имзолайди 0 07:15Токио-2020. Олимпиаданинг саккизинчи кунида қатнашаётган ўзбек спортчиларининг иштирокидан LIVE 0 02:02Виллиан ўзига янги жамоа қидирмоқда 2 01:40"Қадрдоним, шуни айтишим мумкинки, сен бу ерда афсона эдинг..." — Бензема Варан билан хайрлашди 0 01:18Ироқ терма жамоаси Черчесовга таклиф билан чиқди 4 00:55"Эвертон" Хамесни сотишга тайёр 1 00:36Беларусь чемпионати. "Энергетик-БГУ" ўз майдонида ютқазди, Убайдуллаев тўлиқ 90 дақиқа, Абдихолиқов эса бир бўлим ўйнади 3 00:05"Арсенал" Жакага янги шартнома таклиф этмоқда 1 23:43"Манчестер Сити" Грилиш учун 100 миллион фунт таклиф қилди 6 23:18Микаэль Секейра: "Барданка ҳақидаги саволни ёпмоқчиман. "Локомотив"да ҳалол одамлар ишлайди" 6 23:11Рўзиқул Бердиев: "Насруллаев ўйнамади, шу боис Бозоров ҳам майдонда "йўқ" эди" 27 23:04Breaking: Шомуродов эртага Римга етиб боришини эълон қилди 42 22:57"Вулверхэмптон" киберспорт ташкилоти билан ҳамкорлик қилади 0 22:50Александр Хомяков: "Ўйин ҳақида савол йўқми?" 3 22:36"Сурхон" катта мураббийи Рустам Арипов: "Бош мураббий масаласини раҳбарият кўриб чиқмоқда" 8\n"Хоразм" янги мавсумга қандай тайёрланмоқда?\n11 мар 14:29\nТеглар : про лигаХоразм\nБарча ҳудудларда бўлгани каби "Хоразм" вилоятида ҳам бир қанча футбол жонкуярлари мавжуд. Воҳада маблағ ва шароитлар билан боғлиқ қийинчиликларга қарамасдан, фидокорона хизмат фаолиятини олиб бораётган инсонлар бор.\n"Хоразм" футбол жамоаси асос солинганига 32 йил бўлиб қолибди. Ушбу давр мобайнида яхши ва ёмон даврларни бошидан ўтказган клубдан ҳозирги авлод жамоасига бирор нарса мерос бўлиб қолмаган (қайд этилган натижалардан бошқа) на ўз расмий стадиони, на ўз базаси мавжуд (бошқа шароитлар ҳақида умуман тўхталиб ўтирмайлик).\nЎзбекистон футбол клублари ичида "энг камтар" сметага эга бўлишига қарамасдан, ўз базаси ва расмий стадиони, машғулотлар майдони бўлмасдан (футбол маҳорат мактабининг машғулот майдонида шуғулланади) фаолият юритиб келган жамоага шунчаки қойил қоласан киши. Бугунги кундаги Хоразм футболида шундай шароитда ва муҳитда имкон қадар фаолият юритиб келаётган жамоанинг ютуқларини айтишга тортиниб турадиган, камчиликларини эса ўз гарданига олиб жавоб берадиган ҳақиқий футбол инсонлари бор. Ушбу фидойи инсонлар ҳақида тўхталиб ўтишни жоиз деб билдим.\nМақсуд Каримов. "Насаф" футбол клубидаги ўйинлари орқали мухлисларга яхши таниш бўлган бу футбол жонкуярининг "Хоразм" ПФКга бош директор этиб тайинланиши энг оқилона иш бўлган, деб биламан. Республикамизда инфратузилмаси жиҳатидан энг олдинги ўринларда турадиган "Насаф" жамоасида фаолият олиб борган Мақсуд Каримов масъулиятли лавозимда фаолият бошлаган илк даврларданоқ қатъий равишда клуб инфратузилмасини яратишга бел боғлади. Фақат ойлик маошлар ва сафар учрашувларига маблағи бўлган жамоани ривожлантиришда бир қанча қийинчиликларга дуч келган бу футболимиз билимдони ҳафтасига 7 кун, эрталабдан ярим тунгача клуб инфратузилмасини шакллантириш учун ўқиди, ўрганди ва имкон излади. Доно халқимиз "Излаган имкон топар" деб бекорга айтмаган. Айтиш жоизки, 2020 йил клуб натижалари яхши бўлмаса ҳам ривожланиш стратегиясининг илк йили бўлди, десак муболаға бўлмайди. Ўтган йили жамоа учун зарур бўлган инвентарлар харид қилинди. 2021 йилдан аниқ бизнес режа асосида фаолият бошлаган жамоада даставвал, "Хоразм" спорт мажмуаси ҳудудида футболчиларга ётоқхона ва клуб маъмурияти учун хоналар ажратилди.\nЯқин кунларда Хоразм вилояти ҳокимлиги билан ҳамкорликда "Хоразм" ПФК учун автобус харид қилишни мақсад қилган Мақсуд оғанинг ўзига куч-қувват ва фаолиятига омад тилаймиз!\nСуперлига асосий мақсад экан, демак, Олий мақомга футболчи ёки мураббийлар эмас, инфратузилма чиқади. Шу тизим яхши ишласа, нафақат Суперлигага йўлланма олади, балки жамоанинг мустаҳкам ўрни бўлади.\nАлександр Ежов. "Хоразм" ПФК бош мураббийи бўлиб фаолият олиб бораётган ушбу мутахассисни истиқболли, келажаги порлоқ мураббийлар қаторига қўшсак бўлади. Мавжуд шароитни тушуниб, кўниб ва бир қанча таклифлар бўлишига қарамасдан, яхши дамлар келишига ишониб фаолиятини олиб бораётган ватанпарвар мураббийнинг кейинги фаолиятига зафарлар тилаймиз.\nБир воқеани эслашни жоиз деб билдим. "Хоразм" – "Турон" (1:3) ўйинидан кейин Ежовни матбуот анжуманига таклиф қилиш учун борганимда, бир чеккада билдирмасдан кўзларининг ёшларини артаётганига гувоҳ бўлдим, қанчалик уринмасин, кўзёшлари 2-3 дақиқа давомида тўхтамаганди...\nҒайратжон Ўдаев, Жасур Атажонов, Миржалол Қурбонов, Равшанбек Султонов, Фарруҳ Ҳайдаров, Сарварбек Жуманиёзов, Темур Машарипов, Темур Бекчанов ва бир қатор иқтидорли футболчилари бор жамоа бундан кўпроғига муносиб. Дарвоқе, футболчилик фаолиятини тугатган Рўзимбой Ахмедов ўзининг Хоразм футболи олдидаги бурчи ва фидойилигини кўрсатиб, Мақсуд Каримовнинг таклифини қабул қилиб, яна "Хоразм" жамоаси сафига қайтганини алоҳида таъкидлаш лозим.\nМухлислар. Ҳар қандай вазиятда ҳам стадионга ташриф буюрадиган, ўрнак бўлгудек аъло даражада, ўзига хос мухлислик қиладиган воҳалик футбол ишқибозларини қанча ижобий таърифласак, шунча кам.\nФутбол мухбири сифатида фақат кўрган ва билганларимни ёздим. Бу менинг шахсий фикрларим эди холос, яна қайтамиз...\nХурсандбек Маткаримов тайёрлади.\n“Хоразм” — “Нефтчи” учрашуви тест имтиҳонлари сабаб 29 август кунига кўчирилди 1\n"Эвертон" айтган нарх "Реал"ни шокка тушириб қўйди 9\nЛа Лига ижрочи директори: "Роналду А Серияга кетгач, уларнинг даромади камайди, бизда эса аксинча" 33


ЎзА - Шавкат Мирзиёев: Энергияни тежаш орқали турар жойлар нархини арзонлаштириш керак\nЎтган йил июнь ойида Президентимиз Талабалар шаҳарчасидаги маданият саройида Олмазор туманини ижтимоий-иқтисодий ривожлантиришга оид лойиҳалар қаторида “Olmazor business city”ни барпо этиш лойиҳаси билан ҳам танишган эди.\nБугунги кунда 50 йиллик халқаро тажрибага эга Туркиянинг “Меsа mesken” компанияси томонидан бунёд этилаётган замонавий ишбилармонлик марказининг умумий қиймати 135 миллион долларни ташкил этади. Қурилиш ишлари жорий йилнинг февраль ойида бошланган бўлиб, ишбилармонлик марказини барпо этиш учун 23,5 гектар ер майдони ажратилган.\nЛойиҳа 6 та лотга бўлинган бўлиб, биринчи ва иккинчи лотлар савдо ва кўнгил очар марказларни қамраб олган. Уч, тўрт ва бешинчи лотларда 9, 12, 13, 18 ва 30 қаватли тураржойлар жойлашган. Олтинчи лотда 300 ўринли мактабгача таълим муассасаси ҳамда 500 ўринли мактаб қурилиши кўзда тутилган.\nЯнги Олмазор кўчаси ва Кичик ҳалқа йўли ўртасидаги ҳудудда қурилаётган ушбу мавзеда 2 минг 100 та хонадонга мўлжалланган 28 та кўп қаватли уй, ушбу тураржойларнинг биринчи қаватида 70 та савдо дўконлари бунёд этилади. Айни пайтда ишбилармонлик марказини ўз вақтида ишга тушириш учун қурилиш ишлари жадал олиб борилмоқда.\nДавлатимиз раҳбари қурилиш ишлари билан танишар экан, бу ердаги коммуникация тармоқлари, йўл инфратузилмалари, яшил ландшафтларнинг жойлашувига ҳам эътибор қаратди. Майдоннинг 4 гектар қисмида қурилиш ишлари амалга оширилса, 16 гектар майдон кўкаламзорлаштирилади. Қарийб 3,5 гектар канал атрофидаги ерлар аҳоли дам оладиган кўркам қиёфага келтирилади. Президентимиз хонадонлардаги шароитлар билан ҳам қизиқди. Кенг ёруғ хоналарда яшаш учун барча қулайликлар ҳисобга олинган. Хонадонга кириб борар экансиз, меҳмонхона, ошхона, катталар ва болалар ётоқхонасининг жойлашуви, замонавий қурилиш дизайни эътиборингизни тортади. Турар жой мажмуасининг афзалликларидан яна бири, барча хонадонлар тўлиқ таъмирланган ҳолда сотувга чиқарилади. Қурилиш ишларига мингдан ортиқ туркиялик мутахассислар, маҳаллий қурувчилар жалб қилинган.\nКўп қаватли уйларнинг ташқи девор қисмида “базальт” иситиш қопламасидан фойдаланилмоқда, хонадонларда алоҳида иситиш тизими ўрнатилади. Лойиҳа бўйича қурилиш ишлари 2021 йилнинг декабрь ойида тўлиқ якунланиши режалаштирилган.\nШу ерда Олмазор тумани фаоллари билан ҳам мулоқот бўлди. Аҳоли фаровонлигини ошириш, бандлигини таъминлаш, ёшлар тарбиясига эътибор қаратиш, жиноятчиликни олдини олиш, юртимизда бўлаётган ўзгаришларни тарғиб қилиш ҳақида сўз юритилди.


08:49, 29.12.2019 // 45934\nҚайси каромати учун Грета Тунберг йил одами бўлди?\nМаълумки, швециялик экофаол ўсмир қиз Грета Тунберг Time журнали томонидан 2019 йил одами деб эълон қилинди. Хўш, қайси кўрсатган «кароматлари» учун 16 ёшли бу қизча шундай номга сазовор бўлди экан? «Дарё» колумнисти Музаффар Қосимов шу ҳақда ҳикоя қилади.\nTime журнали 1927 йилдан буён ҳар йил сўнгида «Йил одами» деган сарлавҳа остида махсус муқовали журнал чоп этади. Бу дегани, шу йилда энг эътиборга молик ишлар қилган ва бутун дунё ҳамжамиятининг диққат-марказида бўлган бирор шахс, журнал эътирофича, сайёрамизнинг энг муҳим одами деб танланади. Албатта, Time журнали муҳаррирининг танловини мутлақо объектив ва холис деб бўлмайди. Чунки ўтган йиллар мобайнида бу журнал муқовасида «йил одами» грифи билан нафақат муносиб қаҳрамонлар, балки разил ва манфур кимсалар ҳам ўрин олган. Масалан, журнал турли йилларда эълон қилган «йил одамлари» ичида Адолф Гитлер ва Иосиф Сталинларнинг номини ҳам учратиш мумкин.\nШу мулоҳазага кўра, Грета Тунбергнинг 2019 йилда йил одами бўлганида ҳам бироз ошириб юборилгандек кўринади. Лекин, нима бўлганда ҳам, ушбу мақом журнал томонидан бу қизчага бериб бўлинди. Демак, таҳририятда бунга яраша объектив ва субъектив сабаблар мавжуд.\n«Грета Тунберг ўзи ким ва у нимага эришмоқчи?» деган саволга «Дарё» аввал ҳам жавоб беришга ҳаракат қилиб кўрганди. Қисқача айтганда, вазият бундай: глобал иқлим исиш – реал хатар, иқлим ўзгариб бораётгани туфайли Ер юзида глобал катаклизмлар содир бўлиши тез-тез кузатилмоқда; ўрмон ёнғинлари, тошқинлар, музликлар эриши, чўлланиш ва ҳоказо табиий офатлар борган сари жиддий ва кўпроқ содир бўляпти. Сайёрамизда биомасса ортиши сўнгги 53 минг йилдан буён энг тезкор суръатга чиққан. Тунбергнинг фикрича, иқлим ўзгаришлари одамзотга ҳозирги тамаддунни йўқ қилиб юбориш хавфи билан хатар солмоқда. Ҳозирги сиёсатчилар ва умуман катта авлод вакиллари учун бу муаммодан муҳимроғи бўлмаслиги керак. Чунки табиат ва она заминни келажак авлодга мусаффо ҳолда етказиб бериш учун айнан улар масъул! Ҳолбуки, сиёсатчилар ва катталар шуларни кўра-била туриб, қўл қовуштириб ўтиришгани боис Тунберг ва унинг тенгдошлари ва улардан ҳам кейинги авлод ҳаёти хавф остида қолмоқда экан. Қизчанинг фикрича, иқлим ўзгаришининг салбий ва ҳалокатли оқибатларини кўра-била туриб, ҳеч қандай чора кўрмаётган, ҳаракатсизлик ва бефарқлик қилаётган сиёсатчилар у ва у кабиларнинг болалигини ўғирлаган.\nШунингдек, Грета сиёсатдонларни олимларнинг гапига қулоқ солмаётганликда айблаган ва иқлим ўзгаришларига етарлича эътибор қаратиб, реал чоралар кўрилиши бошланмас экан, мактабга бормаслигини ва тенгдошлари билан глобал миқёсда намойишлар ўтказишда давом этишини маълум қилган.\nТурли юксак минбарлар ва ОАВ орқали эмоционал нутқлар ирод этган Грета Тунберг ҳақиқатан ҳам 2019 йил ахборот майдонида барчанинг эътиборини ўзига жалб қила олди. Унинг таъсир доираси ўлароқ жаҳоннинг 100 дан зиёд йирик шаҳарларида мактаб ёшидаги болаларнинг ҳукуматни иқлим ўзгаришларига қарши чоралар кўришга даъват қилувчи чақириқларга тўла намойишлари бўлиб ўтди. Шу тариқа у кўплаб давлатларда ҳукумат раҳбарлари ва йирик корпорациялар эгалари диққатини иқлим муаммоларига қаратишга муваффақ бўлди. Хусусан, у Давос форуми пайтида йиғилган давлат раҳбарларига қарата «Сиз ҳам мен қўрққандек қўрқишингизни ва буни бартараф этиш учун ҳаракат қилишингизни истайман», деган эди.\nГрета Тунбергнинг ташвиқотларига қандай алоқаси борлигини билмадимку, лекин у бошчилигида ўтказилган шундай намойиш ва акциялардан кейин Европа мамлакатларида «яшиллар»нинг, яъни экологик партияларнинг обрўси анча ошиб кетди. Хусусан, Германияда «яшиллар» партияси ёз ойларида ўз тарихидаги энг катта машҳурликка эришди. Биринчи маротаба Европарламентга сайловларда «яшиллар» умумий депутатлик мандатларининг 20,5 фоиз улушини эгаллади ва бу натижа билан парламентдаги жой сонига кўра иккинчи бўлди. Ангела Меркелдан кейинги Германия канцлери ҳам айнан «яшиллар» партияси етакчиси бўлиши кутилмоқда.\nШубҳасиз, шу ва шу сингари таъсир даражаси билан Грета Тунберг бу йилги «йил одами» номига муносиб бўлса керак. Ҳарҳолда, энди у орқали турли мамлакатларнинг ҳукумат доираларида ва йирик корпорациялар раҳбарларида ҳам иқлим ўзгаришларига нисбатан дискомфорт ҳисси шакллана бошлади. Иқлим ўзгаришларининг салбий оқибатларини олдини олиш борасида турли даражадаги амалий ишлар бошлаб юборилди ва олимларнинг бу борадаги саъй-ҳаракатларига жамият томонидан эътибор қаратила бошлади. Шу жиҳатдан Time журналининг бу йилги эътирофига эътироз ўринсиз бўлса керак...\n19:25, 22.09.2020 // 154583\n20:35 Кеча // 107734\n11:39 Кеча // 84830\n22:33 Кеча // 73938


«жсст» тегли мақолалар – Газета.uz\n«жсст» тегли мақолалар\n21 октябр 2021, 20:26\n2021 йилнинг май ойига қадар дунё бўйлаб 100 мингдан ортиқ тиббиёт ходимлари COVID-19`дан вафот этишган. ЖССТ шифокорларни корорнавирусдан ҳимоя қилиш чораларини кучайтиришга чақирмоқда.\n12 октябр 2021, 10:48\nЖССТ «чўзилган коронавирус» касаллигига таъриф берди\nЖССТ постковид синдромига расмий клиник таъриф берилганини маълум қилди. Коронавирус билан касалланганларнинг тахминан 10−20 фоизи ушбу синдромга чалинган.\n29 сентябрь 2021, 12:37\nБачадон бўйни саратони скрининг дастури ишга туширилмоқда\nБачадон бўйни саратони Ўзбекистонда аёллар орасида энг кўп учрайдиган саратон касаллиги тури бўйича иккинчи, мазкур касаллик туфайли ўлим ҳолатлари бўйича эса учинчи ўринда туради. У 90% ҳолларда одам папиллома вируси инфекцияси билан бошланади. Касалликни эрта ташхис қўйиш ва тўғри даволаш орқали енгиб ўтиш мумкин. Икки вилоятда пилот скрининг дастури ишга туширилмоқда.\n24 август 2021, 10:56\nЖССТ: COVID-19 беморини уй шароитида қандай даволаш мумкин?\nЖССТ уйда COVID-19 билан оғриган беморларни парвариш қилишнинг асосий қоидаларини эслатди. Жумладан, вирус юқтирган беморни изоляция қилиш, у жойлашган хонани шамоллатиб туриш ва унга фақатгина ниқоб билан кириш керак. COVID-19 билан касалланган одамга тинчлик, кўп суюқлик ва тўғри овқатланиш тартиби лозим.\n5 август 2021, 16:44\nЮНИСЕФ ва ЖССТ, Соғлиқни сақлаш вазирлиги билан ҳамкорликда COVID-19 ҳақидаги ишончли маълумотларни ўз ичига олган HealthBuddy+ чат-ботини ишга туширишди.\n4 август 2021, 21:32\nНигерияда қароқчиларнинг 80 нафар ўқувчи эвазига 194 минг доллар талаб қилаётгани, Чехияда иккита йўловчи поездининг тўқнашгани, ЖССТнинг ревакцинацияга мораторий жорий этишни таклиф қилаётгани ва бошқа янгиликлар — «Газета.uz»нинг жаҳон янгиликлари дайжестида.\nCOVAX дастури доирасидаги вакциналардан бири август ойида етказиб берилиши кутилмоқда\nАвгуст ойида COVAX дастури доирасидаги вакциналардан бири Ўзбекистонга олиб келиниши кутилмоқда. У AstraZeneca (CovieShield эмас), Pfizer, Moderna ёки ЖССТ тасдиқлаган бошқа вакцина бўлиши мумкин.\n25 июн 2021, 20:40\nЧехияда юз берган торнадо оқибатида 200 га яқин кишининг жароҳатлангани, АҚШнинг Aфғонистонда 650 нафарга яқин ҳарбийни қолдираётгани, Европа Иттифоқининг Россияга қарши иқтисодий санкциялар муддатини узайтиргани ва бошқа янгиликлар — «Газета.uz»нинг жаҳон янгиликлари дайжестида.\nЖССТнинг болалар ва ўсмирларни коронавирусга қарши эмлашга рухсат бергани, Қозоғистонда мажбурий эмланишдан бош тортганларнинг жаримага тортилиши, Эфиопияда ҳаво ҳужуми натижасида 80га яқин кишининг ҳалок бўлгани ва бошқа янгиликлар — «Газета.uz»нинг жаҳон янгиликлари дайжестида.\n7 июн 2021, 16:03 1\nЧекишни ташлаш учун 100 дан ортиқ сабаблар\nЧекишдан воз кечиш қийин бўлиши мумкин. Жаҳон соғлиқни сақлаш ташкилоти чекишни ташлашнинг 100 дан ортиқ сабабларини келтирди.\n19 май 2021, 16:40\nЕвропада велосипедчилар сонини 2030 йилгача икки баробарга ошириш режалаштирилмоқда\nЕвропа мамлакатлари минтақада 2030 йилга қадар велосипедчилар сонини оширишни кўзда тутган режани имзолади. Ҳукуматлар пиёда сайр қилувчилар сонини оширишни ҳам мақсад қилган. Ушбу чоралар йўллардаги тирбандликлардан халос бўлиш, шаҳар муҳитидан самарали фойдаланишга имкон беради, деб ҳисобламоқда экспертлар.\n29 март 2021, 21:32\nХитойда Шинжон пахтасидан воз кечган H&M дўконларининг ёпилаётгани, Венесуэланинг вакциналар эвазига нефть таклиф қилгани, COVID-19 кўршапалаклардан одамга юқиш эҳтимолининг юқорилиги ва бошқа янгиликлар — «Газета.uz»нинг жаҳон янгиликлари дайжестида.\n17 март 2021, 20:59\nЖССТ AstraZeneca вакцинасини қўллашга рухсат бергани, Байден муҳожирларни AҚШга ноқонуний киришга уринмасликка чақиргани, Қозоғистонда аҳолининг 60 фоизи «Спутник V» ва маҳаллий вакцина билан эмланиши ва бошқа янгиликлар — «Газета.uz»нинг жаҳон янгиликлари дайжестида.


17:37 / 06 январь | Diyora | 532\nАссалому алайкум! Доктор опа, мени чамаси 3-4 йилдан бери қорин дам бўлиш касали билан қийналаман. Ёшлигимдна кўп ичим кетиб қолади, олма, помидор еяверганимданми (балки шу сабабми деб ўйлайман). 18 ёшимдан намоз ўқишни бошлаганимда таҳоратим турмаслигини хис қила бошламдим. Баъзида намозда турганимда елни тутиб туролмайдиган даражада бўлади. Намозларидан ҳам елдан қийналиб кетаман. Докторга бордим, ҳозирда ўзимни ўзим даволаш учун қора седана ва (кунжут аралашмаси экан) ёғидан капсулада ичаяпман ва овқатдан кейин Аллахол деган доридан овқатдан сўнг ичаяпман, 2 донадан бир ичишда. Мен қандай маслаҳат берасиз, докторга ҳам кўриндим аммо фойда бермади, қорни дам бўлган одам нималар истемол қилмаслик керак, ўти шифо топгунча. Овқат ҳазм қилишим яхши.\n– Ва алайкум ассалом! Қорин дам бўлишига нима сабаб бўлади ?\nҚорин дам бўлиши (метеоризм) - ичакларда ортиқча газларнинг йиғилиши билан боғлиқ бўлиб, бу касаллик белгиси ҳисобланади. Нормал жараёнда газлар тўғри ичак орқали ташқарига чиқарилади, қолган қисми эса қонга сўрилиб, ўпка орқали ажралиб чиқади. Кўп миқдорда газ ҳосил бўлиши эса ичакларда газлар йиғилишига сабаб бўлади.\nМетеоризмга нима сабаб булади ва уни олдини олиш учун нималарни истеьмол килмаслик керак ?\nМетеоризмга дуккаклилар (ловия, нўхат), картошка, пиёз, шолғом, карамнинг барча турлари, турп, қора нон ва ёғли сутларни куп истеьмол килиш сабаб булади , демак шу махсулотлар истеьмолини чегаралаш зарур .\nМетеоризм сабаблари :\n1.Ҳазм қилиш системасидаги ўзгаришлар (дисбактериоз, ферментлар етишмовчилиги);\n2.Нотўғри овқатланиш, газли ичимликлар, фаст фудлар, писта ва чипслар;\n3.Ошқозон хлорид кислотасини кўпайтирувчи дорилар;\n4.Ошқозон-ичак ва ўт йўллари касалликлари;\n5. Стресс ва аёлларда ҳайз олди даврлари;\n6. Камҳаракатлилик, овқатдан кейин ётиш, ётган ҳолатда овқатланиш сабаб бўлади.\nБу касаллик асосан сурункали касалликларда кузатилгани сабабли, ўша касалликларни даволаш метеоризмни ҳам камайишига олиб келади. Токи шифокорга учрагунингизгача Метеоспазмил 1 таблеткадан 3 маҳал ва Юниэнзим 1 таблеткадан 3 маҳал овқат пайтида ичиб туришингиз мумкин. Қолган препаратлар кўрсатмаларга асосан буюрилади.\nПулни бўлиб тўлаш


Жейк Пол Витор Белфортнинг «вызов»ига жавоб берди / Olamsport.com\n08:26ЕЛ. "Лестер" ва "Наполи" жанговар дуранг ўйнади. Ўзил "Фенербахче" таркибида гол урди ва бошқа натижалар\t0 08:05Феттель ва Стролл 2022 йилги мавсумда "Астон Мартин"да қолишади\t0 07:44Россиялик "Халк"нинг навбатдаги жанги ва рақиби маълум\t0 07:23Волейбол. Осиё чемпионати доирасидаги Ўзбекистон - Ҳиндистон ўйини бўлиб ўтди\t0 07:02ВИДЕО Конференциялар лигаси. "Рома" - ЦСКА 5:1, Шомуродовдан 2 та ассист!\t0 21:32Морено ва Фигередо UFC 269 турнирида учинчи жангини ўтказишади\t0 18:27ЎФА ташкилот раҳбариятига сайланиши мумкин бўлган номзодлар рўйхатини эълон қилди\t0 18:02Жейк Пол Тайрон Вудли билан реванш жангини бекор қилди\t0 17:39Эвандер Холифилд бир ойга жанглардан четлатилди\t0 17:33Тошкент шаҳри каратэ бўйича Ўзбекистон кубогига мезбонлик қилмоқда\t0 17:16Тайсон Фьюри яна нечта жанг ўтказишини айтди\t0 16:53Карикатура: "Бавария" "Барса" дарвозасига 3та гол урди\t0 16:26Рафаэль Надаль: "Мен совринларим билан ёдда қолишни хоҳламайман. Мақсадим бошқа"\t0 16:01Райан Гарcия: «Мен Жервонта Дэвисни мағлуб этардим, лекин у кучли рақиблар билан жанг қилишни хоҳламайди»\t1 15:39Украиналик боксчига Россия фуқаролигини олиш учун 500 минг доллар таклиф қилишди\t0\nЖейк Пол Витор Белфортнинг «вызов»ига жавоб берди\nТеглар : Жейк ПолВитор Белфорт\nЖейк Пол «Тriller» промоутерлик компанияси раҳбариятининг унга UFC собиқ чемпиони Витор Белфорт билан 30 миллион долларлик жанг ўтказишга тайёр эканлиги ҳақидаги баёнотига изоҳ берди.\n«Ростини айтсам, бундай бўлади деб ўйламаган эдим. Бу кутилмаган ҳолат эди, чунки ростини айтсам, уларда бундай пул йўқлигини ҳаммамиз биламиз.\nБу уларнинг ақлли ҳаракати эди, чунки улар шов-шув кўтаришди, энди биз улар ва Витор ҳақида гаплашяпмиз - бу бизнес, ҳамма нарса тўғри. Лекин биламизки, уларда бу пул йўқ, шунинг учун уларнинг сўзлари ғалати туюлади. Агар улар бу маблағга эга эканликларини исботласалар, пулни банкдаги ҳисоб рақамига жойлаштирсалар, бу бутунлай бошқача воқейлик бўлади, лекин биз улар билан ишлаганмиз ва улар бундай пулга эга эмаслигини биламиз».\nБундан ташқари, Пол ўтган ҳафта дам олиш кунлари афсонавий Эвандер Холифилдга қарши кечган жангда ғалаба қозонган Витор Белфорт унинг орзусидаги рақиби эмаслигини аниқ айтди.\n«Витор унчалик катта номга эга эмас. Бу ҳатто Тайрон Вудлиникига ўхшамайди. Ва мен жангдан жангга қадар ўсишга ҳаракат қиламан, ўзим учун юкламаларни оширишим керак. Менимча, Витор мен учун Тайрондан кўра осонроқ рақиб. Унинг ёши катта, шунинг учун мен бу жангни хоҳламайман, лекин мени пул жалб қила олади. Агар улар пулни банк ҳисоб рақамига қўйишса ва уларнинг борлигини исботлашса, эҳтимол биз музокараларни бошлаймиз», - деди Жейк Пол.\nВитор Белфорт: Ака-ука Кличко, Льюис ва Фьюри билан жанг қилмоқчиман 0


Qalampir.uz | Фазлиддин Ғоибназаров Шоҳжаҳон Эргашевга мағлуб бўлган боксчи билан жанг қилади\nСпорт\t15 Апрель 12:03 3817\nРио Олимпиадаси чемпиони, айни пайтда профессионал боксда ёрқин фаолият олиб бораётган ўзбекистонлик боксчи Фазлиддин Ғоибназаровнинг навбатдаги рақиби аниқ бўлди. 11 май куни ўтадиган бокс оқшомида у америкалик Майкл Фоксга қарши жанг олиб боради. Ушбу қарама-қаршилик Аризонада ўтиши белгиланган. Бу ҳақда МОҚ хабар бермоқда.\nМайкл Фокс шу йилнинг 15 февраль куни бошқа бир ўзбекистонлик боксчи Шоҳжаҳон Эргашевга қарши рингга кўтарилиб, фаолиятидаги биринчи мағлубиятини қабул қилиб олганди. Таъкидлаш жоиз, Фокс 20 жангидан қолган 19 тасида ғалаба қозонган.\n“Биз бўлажак баҳсга жиддий ҳозирлик кўрмоқдамиз. Ҳали вақт бор, умид қиламанки, навбатдаги ғалабам билан барча бокс мухлисларини хушнуд этаман”, деди Фазлиддин Ғоибназаров.\nЭслатиб ўтамиз, Ғоибназаров шу пайтгача профессионал боксда 7 бор жанг ўтказиб, уларнинг барчасида ғалаба қозонган.\nФазлиддин Ғоибназаровнинг навбатдаги жанги санаси маълум, рақиб эса...


ИСТИҚБОЛЛИ ЛОЙИҲАЛАР ТАҚДИМ ЭТИЛДИ - Ўзбекистон овози газетаси\n— Мирзаобод туман Кенгаши депутати бўлганим учун фаолиятим давомида кўплаб хотин-қизлар билан учрашаман, уларнинг фикр-мулоҳазалари, таклифларини эшитаман, — деди танловнинг Сирдарё вилоят босқичи иштирокчиси Барно Жумаева. — Турли ташкилотлар ҳамкорлигида уларни ўйлантираётган муаммоларга ечим топишга ҳаракат қиламиз. Танловда қатнашиб, билимимни орттирганимдан хурсандман.\nТанлов аввалида ЎзХДП Марказий Кенгаши сектор мудири Гулшан Асатова, вилоят партия кенгаши раиси вазифасини бажарувчи Акмал Турсунбоев хотин-қизларнинг ижтимоий-сиёсий фаоллигини ошириш долзарб масала эканини таъкидлашди ва барчага омад тилашди.\nИштирокчилар биринчи шартда бир-биридан қизиқарли лойиҳаларни тақдим этди. Хусусан, бўш турган бинолардан фойдаланиб, оилавий тадбиркорлик, маиший хизмат кўрсатишни ривожлантириш, ишлаб чиқаришни кенгайтириш билан боғлиқ лойиҳаларда хотин-қизлар бандлигини таъминлаш масаласига алоҳида эътибор қаратилди.\n— Вилоятимизда 6 минг нафарга яқин хотин-қизлар партиямизга аъзо бўлган, — деди вилоят партия кенгаши сектор мудири Сабоҳат Зунунова. — Маҳаллий Кенгашлардаги аёл депутатларимиз эса 30 нафарни ташкил этади. Бу рақамлар хотин-қизларнинг жамиятдаги ўрни, нуфузи ошиб бораётганидан далолат беради. «Фаол аёллар» қаноти олис ҳудудларга етиб боришга, аёллар, уй бекалари билан дилдан суҳбатлашишга ҳаракат қилмоқда.\n«Қонунларимиз ҳаётимиз асосидир», «Сиёсий ҳозиржавоблик» шартлари ҳам қизиқарли ўтди.\nЯкуний натижаларга кўра, Гулистон шаҳридан Нозима Тўрақулова биринчи ўринни қўлга киритди.\n— Хурсандман, орзуим ушалди, — дейди танлов ғолиби. — Катта масъулият билан республика босқичига йўл оламан. Вилоятимиз шарафини муносиб ҳимоя қилишим керак. Демак, билим ва кўникмаларимни янада оширишим зарур.\nТанловнинг ғолиб ва совриндорларига диплом ҳамда эсдалик совғалари топширилди.


Беларусь АҚШ дипломатлари сонига оид чекловни бекор қилди\n23 апрел 2021, Тошкент вақти: 10:17\nАҚШнинг Минскдаги элчихонаси.\nАҚШнинг Foreign Policy журнали Беларусда мамлакатга киритилиши мумкин бўлган АҚШ дипломатлари сонига қўйилган чеклов бекор қилинганини хабар қилди.\nМинскнинг ушбу қарори АҚШ президенти Дональд Трамп маъмурияти кейинги ойларда Беларусь расмийлари билан олиб борган музокаралар маҳсули ўлароқ кўрилмоқда. Бу орада энергетика соҳасидаги келишмовчиликлар туфайли Беларуснинг Россия билан алоқаси таранглашди.\nЖурналга исмини ошкор қилмаслик шарти билан сўзлаган АҚШ расмийси Минск қарорини катта ижобий қадам ўлароқ баҳолаган.\nForeign Policy мақоласида ёзилишича, Беларусь ташқи ишлар вазири Владимир Макей Европа ҳамда Евроосиё ишлари бўйича АҚШ давлат котиби ўринбосари Уэсс Митчеллга бу ҳақда телефон орқали билдирган.\nАҚШ Давлат департаменти АҚШ ҳукумати фаолияти чекланган ҳолда ишлаётганини айтиб, ушбу хабарни шарҳлашдан бош тортди.\n11 январь куни Беларусь Ташқи ишлар вазирлиги матбуот котиби кейинги ойларда юқори лавозимли АҚШ ва Беларусь расмийлари икки тарафлама алоқаларни яхшилашни муҳокама қилганини тасдиқлади.


Ўзбекистон вакиллари радиоалоқа бўйича Бутунжаҳон семинарида иштирок этди » Ўзбекистон янгиликлари – Zamin.uz\nЎзбекистон вакиллари радиоалоқа бўйича Бутунжаҳон семинарида иштирок этди\nШвейцариянинг Женева шаҳрида Халқаро электралоқа иттифоқи (ХЭИ) томонидан ташкил этилган радиоалоқа бўйича Бутунжаҳон семинари бўлиб ўтди. Семинар ишида турли мамлакатлардан келган 450 дан ортиқ делегат, жумладан, Ўзбекистон вакиллари иштирок этди. Бу ҳақда «Дарё» хабар бермоқда.\nСеминарнинг ўтказилиш вақти (12—16 декабрь) ХЭИ радиоалоқа регламенти (халқаро шартнома) қабул қилинганининг 110 йиллигига тўғри келди, шу сабабли унинг биринчи куни мазкур санага бағишланган тадбирлар бўлиб ўтди.\nСеминар давомида ХЭИ тарихи ва тутган ўрни, мазкур ташкилотнинг радиоалоқа сектори, регламент моддаларини радиоалоқанинг турли хизматлари учун қўллашга оид маърузалар тингланди.\nТадбирнинг асосий қисми ХЭИда қуруқликдаги ва сунъий йўлдош частоталари ўзлаштирилиши нотификацияси шакл ва жараёнлари, радиоалоқа бюроси тақдим этадиган TerRaSys, TerRaNV, TerRaQ, TerRaNotices каби дастурий маҳсулотлардан фойдаланишга бағишланди.\nШунингдек, 2019 йилда бўлиб ўтадиган Бутундунё радиоалоқа анжуманига тайёргарлик масалалари кўриб чиқилди.\nТеглар: тадбирлар оид ҳақда жараёнлари қилинганининг қўллашга\n11:03 / 24-05-2016\n17:47 / 08-07-2015\nЎзбекистон Япониядан замонавий рақамли телевидения ускуналарини сотиб олади\n17:49 / 25-05-2015\n23:19 / 17-04-2015


Қўшнининг оқибати » MUZAFFAR.UZ\nБу орада кўклам нафаси сезилиб қолди. Ахтамжон фарзандларини ёнига олиб кичиккина экин ерини тартибга келтирди. Қўшниларининг катта ўғли,қизлари шаҳарда яшашларини билгани учун улардан ҳам ўз ёрдамини аямади. Ўзи ва қўшнисига тегишли бўлган экин ерларини текислаб, помидор, бодринг, қовоқдан тортиб ловиягача экди.\nАммо Одил бобонинг еридаги экинлар унча яхши ўсмади. Ахтамжоннинг ери эса гуллаб яшнади. Эҳтимол, Нозигул ҳам эрига ёрдам бериб, болалари билан бирга экин ерига алоҳида меҳр билан қарагани бунга сабаб бўлгандир. Қўшниларнинг ҳовлиси орасида девор бўлмаганлиги боис, уларнинг гуллару,экинлар билан чиройли кўринаётган ҳовлиси Тўйбиби холанинг асабини қўзғарди.\nБир куни Ахтамжоннинг ҳовлисида ҳеч ким йўқ деб ўйлаган хола секин уларнинг ҳовлисига ўтди. Гуллаб яшнаб турган атиргул кўчатларини, эндигина бош кўтараётган токларни тагидан қўпориб ташлади.Ҳовли юзасида қолиб кетган болалар ўйинчоқларини, кичик велосипедни олиб ўз ҳовлисига ўтиб кетди.Аммо мактабдан бироз эрта келиб, унинг қилмишларини дераза орқали кузатиб ўтирган қўшнисининг катта қизи Озодани кўзи илғамади.\nОзода 9-синфда ўқийдиган, эс-ҳушини таниган қиз бўлса-да, қўшни холанинг нега бундай қилганини дастлаб тушунмади. Хола укасининг велосипедини олиб кетгани жуда алам қилди. "Демак ҳовли юзасида қолиб кетадиган қанча буюмларнинг ўз ўзидан ғойиб бўлаётгани бекорга эмас экан-да. Тўйбиби хола нега бунақа қилади? Онам эшитсалар қанча хафа бўладилар. Ўтган куни кир ювадиган катта тоғорамиз йўқолди. Қайсидир куни Гули синглимнинг чиройли туфличаси ғойиб бўлди... Энди ҳовлида ҳеч нарса қолдирмай ўзим йиғиштириб қўяман."\nОзода шу хаёллар билан ҳовлига тушди-ю, ҳозиргина хола қўпориб ташлаган атиргул ниҳолларини, токларни қайтадан ўрнатмоқчи бўлди. Айрим ниҳолларнинг илдизи қолиб, танаси узиб ташлангани учун қайта ўрнатишнинг иложи бўлмади. Қизнинг йиғлагиси келиб кетди. Онасининг асабини бузмаслик учун кечқурун отасига бугунги воқеани гапириб берди.\nАхтамжон бироз ўйланиб турди-да, қизига бу гапни онасига айтиб ўтирмаслигини тайинлади. Ўзи бўлса қўшни билан орасини бузмаслик учун аввалгидек муомала қилиб юраверди. Нобуд бўлган кўчатлар ўрнига бошқаларини экди.Ўғлига худди ўшанақа бошқа велосипед олиб берди.\nБу орада бир йилдан ортиқроқ вақт ўтди. Нозигул доимгидек қўшниларига меҳрибон, тансиқ овқат қилса албатта илинар, холанинг қизлари меҳмонга келса яқин дугоналари келгандек хурсанд бўлиб уйига таклиф қилар, ҳатто тандирда нон ёпса ҳам "ҳамсоянинг ҳаққи," - деб киритар эди.\nТўйбиби хола эса барибир ўзгармади. Бир куни қўшнисининг уйидан одатдагидек қолиб кетган чиройли пахта гулли косани ҳовли юзасидаги стол устидан олиб кетаётганида эса орқасидан кимдир "хола,тўхтанг," - деб чақираётганини эшитиб тўхтади. Қараса, Озода экан.\n- Косани менга беринг, - деди қиз.\n- Ие, узр қизим. Мен ўзимизники деб ўйлабман. -Тўйбиби хола косани узатаётиб қизарганича узр сўраган бўлди.\n-Хола доим бизнинг ҳовлимиздан нарсаларимизни олиб чиқиб кетасиз. Уялмайсизми? -Озода ёшларга хос қизиққонлик билан сўзлаганча Тўйбиби холанинг кўзига қаради.- Қанча буюмларимизни олиб кетганингизни кўрганман. Укамнинг велосипедини қизингиз Гулбаҳор опага бериб юборганингизни ҳам кўрдим.\n- Вой худойим. - Сири очилган хола лўлилик қилишга ўтди. - Менга сенларнинг нарсаларинг нимага керак? Бувинг тенги кишига туҳмат қилишга уялмайсанми? -деди у овозини баландлатиб. - Қачон олганимни кўрдинг?\n- Хола,бўлди қилинг. Мен сиз билан уришмоқчи эмасман. Фақат бу ишингиз яхши эмаслигини айтмоқчийдим. Озоданинг буғдойранг юзлари оқариб, кўзларига ёш келди.- Биз нима ёмонлик қилдик, сизга? Э қўйинг- э.\n- Вой тавба қилдим.Туҳматчи қўшниларнинг дастидан дод! - Хола ўзига ўзи гапирганча ҳовлисига ўтиб кетди. -Ҳали қараб тур, сенлар...Туҳматинг бошингдан қолсин. Мени ўғри қилолмайсан!\nОзода бу воқеа ҳақида ота-онасига гапирмади. Бу орада мактабни тугатиб,олий ўқув юртига сиртдан ўқишга кирди. Ўзи ўқиган мактабда етакчи бўлиб иш бошлади. Табиийки унга оғиз соладиганлар пайдо бўлди.\nБир куни Озодани сўраб келган совчилар тасодифан Тўйбиби холага дуч келишди. Хола Ахтамжон билан Нозигулни зиқналикда, Озодани бўлса ишёқмасликда айблаб, роса ёлғон тўқиди. Совчи аёллар унга ҳеч нарса демай, хайр-маъзурни ҳам насия қилиб жўнаб қолишди. Хола ўзича Озодадан шу тахлит ўч олди.\nБу орада Тўйбиби холанинг ўғли Камолжон ҳам ҳарбий хизматдан қайтиб, вилоят марказидаги педагогика университетига ўқишга кирди. У ҳафталаб ўқишда бўлгани учун шанба якшанба кунларидагина уйда бўлар, қолган кунлар эса хола чоли билан иккиси қолишарди.\nАхтамжон коттежнинг тўрт томонини девор билан ўраб, чиройли темир дарвоза ўрнатди. Ҳовлининг бир томонидаги бўш ерда ҳавас билан ўғли учун иморат, ҳаммом ростлашга тушди.\nЁзнинг охирги кунлари эди. Ўша куни Одил бобо Камолжон билан катта ўғли Қодиржонникига меҳмонга кетди. Хола келини билан унча келишмаслиги боисими ёки ҳовлисини ёлғиз қолдиргиси келмадими, шаҳарга бормади. Хамирли овқат егиси келиб, шилпилдоқ пиширди. Қиймали шилпилдоқни еб, жойига чўзилган эди, бирдан мазаси қочди. Боши қаттиқ оғриб, кўнгли айниб, ўзини ёмон ҳис қилаётганини сездию, "Нима бало қон босимим кўтаряптими?" - деб ўйлаганча, ҳовлига чиқмоқчи бўлди. Ўзича сўрига чўзилиб ўтирса, яхши бўлиб қоладигандек туюлди. Аммо ҳовлига чиқиш учун хонанинг эшигини очган пайт кўз олди қоронғилашиб, ерга қулади...\nЎша куни Нозигул иссиқ нон кўтарганча қўшнининг уйига чиқди. Унинг чақириғига ҳеч ким жавоб бермагач, кичик дарвозани очиб, ҳовлига кирди. Қараса, Тўйбиби хола хонасининг эшиги ёнида чўзилиб, хириллаб ётибди. Қўрқиб кетган аёл уйига қараб югурди. Ахтамжон дарров "тез ёрдам"га қўнғироқ қилди-ю, қўшниникига чопди. Орқасидан етиб келган хотинига ёстиқ олиб чиқишни буюриб, холани жойидан қўзғатмай бошини тагига ёстиқ қўйди.\nТўйбиби хола касалхонада ўзига келди. Билагига улаб қўйилган томчидорини тўғрилаётган ҳамшира қиздан зўрға "Менга нима бўлди?"- деб сўради. Хушсуратгина ҳамшира қиз унга қараб жилмайганича:\n- Э, холажон, роса қўрқитдингиз ҳаммани. Сизни худо асрабди. Ўғлингиз билан келинингиз сизга жуда меҳрибон экан. Иккиси ҳам тонггача бошингизда ўтириб чиқишди-я. Қон босимингиз кўтарилиб кетибди. Шифокорларимиз зўрға туширишди. Сизга ҳозирча жойингиздан қўзғалиш мумкин эмас. Келинингиз уйига кетди. Сизга бирор нима пишириб олиб келмоқчи, шекилли. Ўғлингиз бўлса ҳозиргина дорихонага чиқиб кетдилар, - деб жавоб берди.\nХола ўйланиб қолди. "Ўғлим? Ахир ўғилларим иккиси ҳам шаҳарда-ку. Кеча нима бўлди ўзи менга? Мени ким олиб келди экан касалхонага? Наҳотки қўшниларим бўлса?" Эсига чолининг ўғли билан шаҳарга кетгани, ўзининг шилпилдоқ пиширгани, бошининг қаттиқ оғригани тушди. Ҳовлига чиқмоқчи бўлганини ҳам эслади. "Демак,менга нимадир бўлган..."\nХонага кириб келган Ахтамжон ҳамшира қизга "Мана дориларни олиб келдим. Аҳволлари яхшими?"- деганини эшитиб, хола қайта кўзларини очди. Ахтамжоннинг орқасида қўлида кичик кастрюлка билан жилмайиб турган Озодага кўзи тушиб, ғалати бўлиб кетди. "Мен буларга қанча ёмонликлар қилдим. Шу қизга келган совчиларга қанча ғийбат қилиб ёлғон гапларни айтдим... Аммо булар ҳаммасини билишса ҳам билмасликка олишди. Одамгарчилик қилишда давом этаверишди. Агар шулар бўлмаса, аҳволим нима кечарди? "Кекса аёлнинг юрагида илк бор ўз қилмишларидан пушаймонлик пайдо бўлди." Шулар бўлмаса, ўлиб қолишим мумкин эди -ку"\n-Ҳа, холажон анча яхшимисиз? Сиз бунақа қилиб бизни чўчитманг, бошқа. Хўпми? Тўй бошлаб қўйдик, Худо ҳоҳласа ўзингиз бош бўласиз, энди. - Ахтамжон қисиқ кўзларида бир олам қувонч билан холага қаради. -Тезроқ тузалинг. Ҳали Камолжоннинг тўйи ҳам бор.\n- Насиб қилса болам, албатта. Ўша кунларга етказсин. Муборак бўлсин, тўйлар. - Тўйбиби хола зўрға шундай деди-ю, узун сочларини битта қилиб ўриб олган Озодага қаради.- Бахтли бўл, қизим... Мени кечир.\nКўрилган: 1 872\nМИЛЛИЙ СЕРИАЛЛАРНИ КЎРИБ...\nЧоп этилган: 28-03-2020, 03:29\nКамтар саховатпеша инсонлар орамизда\nЧоп этилган: 18-04-2020, 18:49


07.11.2017 Чоп этиш учун\nБюджетлараро муносабатларнинг ва солиқа оид маъмуриятчиликнинг замонавий механизмлари жорий этилаётганлиги қайд этилди. Айниқса, Ўзбекистон Республикаси Президенти томонидан 2017 йилнинг 7 июнида қабул қилинган «Маҳаллий бюджетларни шакллантиришда жойлардаги давлат ҳокимияти органларининг ваколатларини кенгайтириш чора-тадбирлари тўғрисида»ги Фармонининг аҳамияти таъкидлаб ўтилди. Аҳолининг реал даромадларини, ҳаёт даражаси ва сифатини ошириш, республика бюджетидан молиялаштиришга бўлган боғлиқликни камайтириш, маҳаллий давлат ҳокимияти органларининг эркинлигини кучайтириш мақсадида ҳудудларни комплекс ривожлантиришнинг барқарор молиялаштирилишини таъминлаш мамлакатимиз бюджет сиёсатининг асосий вазифаларидан бири этиб белгиланган.\nМаълумки, Қонунчилик палатаси соғлиқни сақлаш тизимини сифатли ислоҳ қилиш жараёнида бевосита иштирок этмоқда. Шу боис, депутатлар тиббиёт муассасалари молиялаш масалаларига алоҳида эътибор қаратдилар. Соғлиқни сақлаш соҳасидаги турли Давлат дастурларини бажаришга доир чора-тадбирлар туфайли Давлат бюджетидан 5,2 трлн. сўм ёки ижтимоий соҳага йўналтирилган умумий ҳаражатларнинг 26,9 фоизи миқдорида маблағ ажратилганлиги таъкидланди. 2016 йилнинг ҳисобот даврида соғлиқни сақлашга йўналтирилган ҳаражатлар 4,2 трлн. сўмни ёки ижтимоий соҳадаги харажатларнинг 24 фоизини ташкил этган эди. Депутатлар томонидан мамлакат раҳбарининг соғлиқни сақлаш соҳасига юқори эътибори туфайли аҳолига тиббий хизмат кўрсатишни сифат жиҳатидан яхшилаш мақсадида барча режалаштирилган тадбирлар ўз вақтида молиялаштирилаётагани айтиб ўтилди.\nСоҳадаги мавжуд муаммолар комплекс тарзда ечиб борилмоқда. Жумладан, беморларни зарур дори воситалари таъминлаш муҳим масалалардан бири ҳисобланади. Аҳолини дори воситалари ва тиббий буюмлар билан таъминлаш учун Давлат бюджетидан 275 млрд.сўм ажратилди, бу ўтган йилнинг шу даврига нисбатан 1,9 баравар кўпдир. Хусусан, ҳисобот даврида дори-дармонлар учун сарфланган ҳаражатлар ўтган молиявий йилнинг ҳудди шундай даврига нисбатан Қорақалпоғистон Республикаси, Қашқадарё ва Самарқанд вилоятларида 1,5 баравар, Сурхондарё вилоятида эса 2,2 баравар ошди. Депутатлар таъкидлаганларидек, асосийси одамлар содир бўлаётган ўзгаришларни ҳис қилишлари лозим.\nКўришлар сони: 19607


Тоҳир Малик. Иванич (ҳикоя) | www.ziyouz.uz\nБош саҳифа Ўзбек насри онлайн антологиясиТоҳир Малик (1946-2019)Тоҳир Малик. Иванич (ҳикоя)\nБолангдан айланай, Иван болам, сен инсофли одам экансан. Ёнингдаги уккикўз шеригинг, хафа бўлмагину, туғилганидан бери инсоф кўчасидан ўтмаган бўлса керак. Борадиган еримни тузукроқ англамасдан туриб отнинг калласидай пул сўради-я! Мен пулдан қочганим йўқ, муомаласидан ранжидим. Кўриб турибсанки, рўпарангдаги одам қария бўлса, мусофир бўлса, шунга яраша иззат қилмайсанми, а? Доим машинада хизмат қилганингдан кейин одамларнинг розилигини ол, дуосини ол. Олмадингми, кунига миллион сўмлик кира қилсанг ҳам баракаси бўлмайдими. Тўғрими, Иван бола? Нима, отинг Станиславми? Энди кўнглингга олма, биз томонларда сендақа малла йигитларни “Иван” деб ўрганиб қолганмиз. Бу яхши исм. Менинг исмимми? Эгамберди бува. Ҳа, айтишга қийин, лекин яхши исм.\nШарти кетиб парти қолган бир чолнинг Тошкентдан Тулага келиб қолишига ажабланаётганга ўхшайсан, а? Яна поезддан тушибоқ “Қариялар уйи”га деб турганим ҳам қизиқми? Агар йўл узоқроқ бўлса, ҳангома қилиб кетамиз, сенга сабабини айтиб бераман.\nТўрт кун аввал пешин намозимни ўқиб бўлиб, ўтган-кетганларни эслаб ўтирсам, неварам хат кўтариб келиб қолди. “Хат бизга эмасдир, манзилини яхшилиб ўқиб кўр” дедим. Мен бекорга ажабланмадим-да. Телефон деган беминнат дастёр чиққанидан бери одамларнинг қалам-қоғоз олишга тоқатлари қолмаган. Мана сен, яқин орада бировга хат ёздингми? Ёзмагансан. Телефон қилиб қўя қоласан. Бизнинг қариндош-уруғлар ҳам шу. Кичик ўғлим ҳарбийдан қайтганидан бери дарвозамиздаги почта қутиси хат кўрмовди. Йўқ, сал адашдим: беш йил аввал Белорусиядан келувди бир хат. Урушда оға-ини тутинган биродарим вафот этган экан, болалари хабар қилишибди. Бултур яна битта хат келувди. Солиқ идорасидаги бир ўпкаси йўқ ходим пўписа қилиб ёзибди. Лекин почтачи адаш ташлаб кетибди, хат бизга эмас экан. Сизлардаги солиқчилар ҳам шунақа осмондан келишадами? Бошқача бўлиши мумкин эмас, хўроз ҳамма ерда бир ҳил қичқиради. Фақат бизнинг бу хўрозлар қайси деворга қўниб қичқиришни билмай шошиб қолишади.\nҚарилик қурсин, кампирим ўтганидан бери шунақа гапдан чалғийдиган бўлиб қолдим. Хуллас, неварам “хат сизга, Россиядан келибди”, деганидан кейин кўзойнакни бурунга қўндириб ёзувига тикилдим. Ҳарфларнинг эгри-бугрилигига қараганда қўли қалтироқ одам ёзганга ўхшайди. Энди саводи чиқаётган боладай ҳарфни ҳарфга уриштириб, бир амаллаб ўқидим. “Россия, Тула шаҳри, Каул кўчаси, Қариялар уйи. Иванич…” “Э-ҳа, Иванич, -дедим,-вой номард, тирик экансан-ку, а?” Хатжилдни йиртиб катак дафтарнинг бир варағига ёзилган мактубни олиб ўқидим: “Богданич, жон дўстим, йўқ, жоним оғам, кечиролсанг кечир, сендан илтимос қиламан, йўқ илтижо қиламан, мени бу ердан олиб кет. Йўлкира ташвишини қилма, умидворинг: Иванич”\n“Оббо Иваничей,-дедим,-аҳволинг чатоққа ўхшайди-ку? Қариялар уйидан ёзибсан, қизинг хор қилдими, а? Кетмагин, девдима, гапимга қулоқ солмадинг. Оқибат шунақа хор бўлишингни кўнглим сезувди. “Кечиролсанг – кечир”, дебсан. Дуруст, айбингга иқрор бўлибсан, лекин менинг кечиришим сенга камлик қилади. Сени Худо кечирсин. ”\nЖонинг соғ бўлгур, Иван болам, сен бу гапимни малол олма. Мен кўнглида гина сақлайдиган одам эмасман. Агар биров мени ноўрин ранжитса “Худо бандаларимнинг гуноҳини кечираман, деса-ю, мен ким бўлибманки, кечирмайин”, дейман. Сенам шунақамисан? Отангга балли, Иван бола. Кўнглингнинг тозалигини юзингга бир қарашда билганман. Ошнамни “қариялар уйи”дан олиб чиқайин, кира ҳақига яна суюнчи ҳам қўшиб бераман. Керакмас, дема. Мен суюнчи беришим шарт, сен олишинг шарт. Сен олмасанг, кимга бераман?\nЯна чалғидимми? Иванични битта мен кечирганим билан фойдаси йўқ. Сабабини айтайми? Олти йил бўлдими ё ундан ошдими, аниқ эсимда йўқ. Бир куни кечки таомдан сўнг неварамга қўшилиб телевизорда Масковнинг ахборотини кўриб ўтирувдим. Олам аҳволидан бехабар қолмайин, деб ҳар куни кўраман шуни. Бир маҳал собиқ иттифоқ жумҳуриятиларида қийналиб, Россияга қочиб келаётган руслар ҳақида гап бошланди. Қай кўз билан кўрайинки, ўзимнинг ошнам Иванич сайраб қолди. Гапларини эшитиб, қулоқларимга ишонмадим. Олтмиш олтинчи йилда Тошканда ер қимирлаганини эшитганмисан? Иванич ўшанда келганидан бери мансабда кўтарилса кўтарилдики, бир энлик пасаймади. Егани олдида, емагани ортида эди. Ҳеч кутилмаганда “Қизим чақиряпти, қизим билан яшайман”, деб шошилиб қолди. Иккита уйи бор эди, сотди, ўзим харидор топиб бердим. Мол-мулкини сотди. Долларларни санаб, тахлаб белига боғлаганда ҳам ёнида эдим. Ўзим иззат-икром билан кузатиб қўйдим. Маҳалламдаги ўн-ўнбеш оқсоқолни чақириб зиёфатча ҳам бердим. “Бошимизга ташвиш тушганда шу мусофир ёрдамга келган эди, энди қайтмоқчи”, деб дуолар қилиб, елкасига тўн ташладим. Лекин баччағар, тўн ортиқча юк бўлади, деб ташлаб кетувди. Уйимда турибди. Қайтариб олиб борганимдан кейин ўзи кияди. “Яхшилигингни бир умр унутмайман”, деб мени ўпиб хайрлашувди. Телевизордаги гапини эшитсанг… жуда аҳмақона гаплар айтди. Бизда яшашга қийналганмиш, қочганмиш… Илгари ҳам шу телевизорда шунақа гапларни бир-икки эшитувдим, аммо бунчалик эзилмагандим. Иваничнинг гаплари мени тупроққа булғаб ташлади. Минг ажабланмайин, минг ўйламайин, бу гапнинг тагига етолмадим. Нима дейсан? Ҳа, айнан тўғри айтдинг, катта ўғлим ҳам шунақа тушунтирувди. Ўзимча кўчиб келдим, деса биров бир чақа бермас экан. Агар қочоқ сифатида борса, давлатидан пул олар экан. Иванич пулга ўчроқ эди, шу ерда ҳам пастлик қилибди. Айтадиган гапини айтди, оладиган пулини олгандир. Менинг эзилганимдан нима фойда? “Оббо Иваничей! Оббо номардей! Нафсинг бузуқлигини билардиму, лекин тузлуққа тупуришингни сира кутмовдим!” деб ғойибона ғадаблаб қўйишдан ўзга чорам йўқ эди. Мен аввалига бир ажабланиб, бир ғазабланиб юрдим, кейин унутиб юборишга ҳаракат қилдим. Бу хат ярани янгилиб қўйди. Қарагина, кечирим сўраяпти, демак, юракдан гапирмаган экан. Худо кўнглига солибди, инсофини берибди. Бу яхшилик аломати.\nХатни олгач Тулага отланишга қарор қилдим. Унга айтадиган гапларимни ҳам тайёрлаб қўйдим. Нима демоқчи бўлганимни айтайми? Шундай дейман: “Телевизорда кўрганимни қаердан билдинг, Иванич? Кўнглинг сездими? Биз томонларда кўп танишларинг бор, мен кўрмасам бошқаси кўрарди. Ҳа, кўрган, ҳисобчи корейс хотин эсингдами? Ўша кўриб телпон қилувди, сендан анча ранжиди. Борганингда учрашсанг юзингга айтади, биласан-ку, уни чўрткесар, адолатпарвар хотин. Унинг аччиқ гапларига тайёр тургин. Иванич, майли, ўтган иш ўтди. Узилган ўқни барибир милтиққа қайта жойлаб бўлмайди. Вақти келиб кечирим сўраркансан, нима қилардинг ўша туҳмат гапни айтиб. Олдин ўйлаб, кейин гапирсанг ўлармидинг? Қариялар уйига тушибсан-да, а? Белингга боғлаб чиққан долларларинг ўлгунингча етиб ортарди. Қочоқман, деб давлатингдан ҳам ундиришинг шартмиди? Тиқилиб, бўкибсан-ку, энди. Бу ёғи қандоқ бўлди? Сенга неча марта айтганман, ҳаромдан еявериб охири тиқилиб ўласан, деб. Худо сени ўз зурриётинг нафси билан урибди. Сезиб турибман, қизинг сени боплаб шилиб олган. Энди мен нимага эсингга тушиб қолдим, шунисига тушунолмаяпман, ошнам…” Шуларни айтмоқчи эдим. Бе, айтади, деб ўйлаяпсанми? Айтмайман. “Қариялар уйи”га тушиб эзилиб ўтирган одамга яримта гап ҳам ортиқча. У менинг гина-кудуратларимни эшитиш учун чақирибдими? У мендан яхши гап кутяпти, тўғрими? Ҳа. Иван бола, сен тушунадиган одам экансан, юкинг ерда қолмасин.\nХат келган куни кечки пайт ўғлим билан тўйнинг маслаҳатини қилмоқчи эдик. Эрталаб сўз очганда кечгача ўйлаб кўришга ваъда қилувдим. Хатни ўқиганимдан кейин бу маслаҳат ҳам ёдимдан кўтарилибди. Аслида ўйлаб кўрадиган иш эмас. Шартта рад жавобни берсам ҳам бўлаверарди-ку, ўғлимнинг шаштини қайтариб, шохини синдириб қўймай девдимда. Қанақа тўй дейсанми? Асли бунақа тўй сенлардан чиққан. Сенлар “юбилей” дейсанлар. Мен ҳужжат бўйича бу йил саксон бешга кирар эканман. Туғилган кунимнинг аниғини ҳеч ким билмайди, ойим раҳматлининг “мучали от, қовун пишиғида туғилган”, деган гапларига қараб ҳужжат олинган. Асли бизларда бунақа юбилей-пубилей деган расм йўқ эди, тўқлиққа шўхлиқ деб чиқариб олишган. Сенлар юбилей қилсаларинг ишларинг осон: бир даста гул билан одамнинг кўнглини оласанлар. Қариндошларинг билан борди-келди қилавермайсанлар. Эшак миниб, шаҳар айланиб чорласаларинг ҳам ўнта қариндошларинг йиғилишмайди.Бизда эса бир олам ташвиш. Камида битта тўн кўтариб келинади. Агар юзта қариндошим келса, юзта тўн кияман. Ўзинг ўйлаб кўргин, мен бу тўнларни нима қиламан, гўрга шу тўнларга ўраб қўйишмйди-ку? Олтмиш, етмиш, саксонга чиққанимда ҳам шу гап бўлганда, йўқ деганман. Эндигисига невара тўйларни қўшамиз, деб қилиқ чиқарибди. Невара тўйни сен билмайсан, бунақаси сенларда йўқ. Энди қарагинда, менга юбилей қилишса қариндошим битта тўн кўтариб келса, невара тўй қўшилса, энди бу невараларга ҳам сарпо кўтариб келишади. Қудаларим той ясатиб келиши керак. Қудаларимнинг аҳволини биламан, товуқ олишга ҳам қурби етмайди. Лекин тўй деб эълон қилиндими, қарз олиб бўлса ҳам той ясатади. Ана, куляпсан. Мениям бир кулгим келади, бир аччиғим чиқади. Кимга керак шу машмаша!\n“Ўғлижоним,-дедим,- сен сўрайвериб чарчамадинг, мен йўқ деб толмадим. Хўп, сенингча бўлсин. Тўйга таклифнома чиқарасанми? Ҳа, чиқарасан. Унда бундай ёзасан: “Муҳтарам падари бузрукворимизнинг саксон бешга, мен галварснинг олтмишга кирганимиз ва невараларимни суннат қилиш муносабати билан тўйга келинглар”, дейсан. Охирига нечанчи размер костюм кийишимизни ҳам ёзасан, қариндошларнинг ҳаммаси ҳам тўн қилмас, костюмга қурби етадиганлари ҳам бордир. Галварс бошингнинг размерини ҳам ёз, бирортаси дўппи қилар…” десам пов этиб ёнди. Менам ёндим.Кейин ётиғи билан тушунтирдим: “Тўй, тўй, деб бошимни қотирасан. Саксон беш йиллик умрим ўтиб кетганидан қувониб зиёфат беришим керакми? Мен ҳар куни шу ўтган саксон беш йиллик умримнинг ҳисобини қандай бераркинман, деб ўйлаб юрибман. Худо сенинг умрингга барака берсин. Аммо сенинг ҳам шу туришингда олтмиш йилингга ҳисоботинг бор. Тўйдан кўра шуларни ўйласанг, мен билан тортишмас эдинг”. Оқибатда тўйга атаган пулнинг бир қисмини муҳтожларга атади, бир қисмини менга йўлкира қилиб берди. Ажабланяпсанми? Ҳа, бизда шунақа. Отанинг айтгани — айтган, дегани – деган. Отанинг маслаҳатисиз, розилигисиз ҳеч иш қилинмайди. Ўғил, йигирма ёшда бўладими ё меникига ўхшаб олтмишга кирадими, барибир ўғил. Отасига бўйсунишга мажбур. Яхши одат экан, дейсанми? Албатта яхши-да! Биламан, сенларда бунақа эмас. Фарзандларинг бевошликдан бошқа нарсани билишмайди. Мана, қизи яхши бўлса Иваничдай одамни хорлаб қўярмиди?\nМенга катта неварамни ҳамроҳ қилиб қўшишмоқчи эди, унамадим. Аэропортда ўтириб одамларга разм солдим: бири ғилдиракли катта жомадонларни судраб учишга шошилади. Бошқаси учиб келиб, шаҳарга шошилади. Худойимнинг мўъжизаларига қойил қолиб кетдим. Одамларни ўз ташвишларига банди қилиб қўйган. Қизиқ-да, одам зоти тиним билмаса, қўним билмаса. Қадимгиларнинг битта ғорда яшаб юраклари тарс ёрилиб кетмаганига ҳайронман. “Ёрилиб кетмаганига” дедимми? Эҳтимол қанча-қанчасининг юраги ёрилиб кетавергандан кейин мана шунақа қўнимсизликни ўйлаб топишгандир. Агар суриштириб чиқилса шу ошиқаётганларнинг ҳаммасида бўлмаса ҳам, ярмисида шошиладиган юмушнинг ўзи йўқ. Ошиқаётган ерига бугун етмаса ҳам, ҳатто умуман бормаса ҳам осмон узилиб ерга тушмайди. Мен шунақа деб ўтиравераману, аммо уларнинг хаёлида мутлақо бошқача ўй. Агар уларни тўхтатиб шу гапларни айтсам, улар “ўтирган — бўйра, юрган – дарё” дейишлари аниқ. Ёки ўтган-кетганлар менга қараб “бу чолнинг бир оёғи гўрда бўлиб қолибди-ю, сафарга чиққани нимаси, уйида “Оллоҳ-Худо” деб ўтирса бўлмайдими, йўл-пўлда ўлиб қолса қанча одамга ташвиш орттиради”, деб ўйлаётгандир, дейман. Ўйласа ўйлар, дейман яна. Аммо…ўлиб қолсам чинданам чатоқ. Бу фикрдан бир сесканиб тушибман. Шайтон ёмон-да, шунақа бемаъни хаёлларга боғлаб қўяман, дейди. Худо хоҳласа, эсон-омон бориб келаман. Фашистнинг миллион ўқи орасидан омон олиб қолган Худо мени шу йўлда ўлимга рўпара қилмас? Нима дединг? Ҳаммасини кўриб-билиб турибди-ку. Иванич ҳам унинг бир бандаси, кўзлари тўрт бўлиб, илҳақ ётгандир.\nЙўл-йўлакай Иванич билан биринчи учрашувларимни эсладим. Агар гапиравериб бездирмаган бўлсам, сенга ҳам айтиб беришим мумкин. “Қизиқ воқеалардир”, дейсанми? Бе, ҳеч бир қизиқарли жойи йўқ. Шунчаки мен учун бир хотирада. Майли, гап бошлаб қўйдим, айтиб берай, сен эшит. Сен фақат ўзбек чоллари эзма бўларкан, деб ўйлама. Унақа эмас. Менам аслида кўп гапирмайман. Лекин Иван бола, сен кўнглимга ёқиб қолдинг. Шунинг учун гап халтам очилиб кетди.\nОлтмиш олтинчи йилдаги зилзилани эшитмовдингми? Э, салкам қиёмат бўлган. Уйлар-ку, босиб қолмаган, биров ўлмаган, лекин кунда уч-тўрт мартадан ер титраб турса эсинг тескари бўлиб кетаркан. Ўша йили бизнинг маҳалламиз учун икки марта қиёмат бўлувди. Биринчиси шу айтганим, Худо юборган қиёмат. Иккинчи қиёматни “ижроқўм” деган ҳукумат идораси юборди. Зилзиладан уч йил илгари мен туғилиб ўсган маҳаллани бузишганди. Ҳаммамизга шаҳарнинг четидан жой беришди, бели бақувватлар бир йилда, мундайроғи икки йилда менга ўхшаган ношудлар уч йилда янги уйни битириб, энди кўчиб ўтамиз деб турувдик. Қарор чиқибдики, “бузилсин, ўрнига кўпқаватли иморатлар тушади”. Зилзилада сувоғи ҳам кўчмаган уйларимизга шунақа ўлим ҳукми чиқди. Зилзила бузолмаган маҳаллани битта нодоннинг имзоси ўн кунда теп-текис қилди. Сен шаҳримизни ўшандан олдин кўрмагансан. Нақ жаннатнинг ўзи эди. Ташқаридан биров битта нок ёки олмами, узумми олиб келиб сотмасди. Ҳамма мева-чева ўзимиздан чиқарди. Зилзила баҳона боғлар ер билан теп-текис қилиб ташланди. Мевалари пишиб етилмаган дарахтларни трактор билан суғуришди. Биласанми, ўшанда бу манзара урушни эслатиб юборди. Танк деганлари ҳеч нимага парво қилмай бостириб кетаверарди. Билмадим, шайтон васваса қилдими, ўшанда трактор — танк, янчилаётган дарахтлар — ҳомиладор аёллар бўлиб кўриниб кетди кўзимга. Тасаввур қиляпсанми? Танклар ҳомиладор аёлларни янча бошлади. Кўзимдан олов чиқиб кетгандай бўлди, дод деб юборай дедим. Эсласам, ҳозир ҳам баданимга муз югуради. Нима дединг? Ҳа, гапинг тўғри, дарахтлар ҳам тирик жон. Бир кун ҳам яшамаган уйимга ачинмадиму аммо боғларга ҳозиргача ачинаман. Бу томонларда ўрмонлар кўп, сенлар дарахтнинг қадрига етмайсанлар. Биз ниҳолни ўз боламиздай авайлаб ўстирамиз. Урушдан қайтганимнинг тўртинчи йилида ҳовлимиздаги тут тўсатдан қуриб қолди. Тут нималигини билмайсан-а? Дунёда шунақа неъмат бор. Сенлар тут емаганларинг учун иликларинг пуч. Ҳуллас, шу дарахт қуриганида хотиним аза очди, ишонасанми? “Нега йиғлайверасан?” десам, “очарчилик йиллари шу тут ярим маҳаллани боқарди”, дейди. Зилзила йили бунақа дарахтларнинг қанчаси нобуд қилинди-я! Агар уларнинг ҳар бирига биттадан аза очилса, шаҳар аҳолисининг умри етмайди. Хуллас, Иван бола, бизнинг додимизни эшитадигани йўқ эди. Суюниб-суюниб, ширин ниятлар билан қўйган ғиштларимизни кўзёшларимиз билан намлаб битта-битталаб бузиб олдик. Маҳалламиз шаҳарнинг янаям четига чиқиб кетди. Сен бояқиш маҳалланинг нималигини ҳам билмайсан. Сен кўп қаватли уйда турасан-а? Икки қават тепада ким яшашини билмайсан, тўғрими? Маҳалла дегани мингга яқин хонадон зич яшайди, бир оиладай туради, кимникида хурсандчилик бўлса, баҳам кўради, кимнинг бошига ташвиш тушса, бутун маҳалла ҳамдард бўлади. Бунақаси жаҳонда йўқ, билиб қўй. Хуллас, яшолмаган маҳаллам ўрнида қурилаётган катта қурилишга қоровул бўлиб ишга жойландим. Бир куни кечки пайт ишга келиб қарасам, қайсибир серзарда ҳайдовчи машинасидаги ғиштни йўлнинг нақ ўртасига ағдариб кетибди. Ҳайдовчининг зардасини қайнатган воқеани кейинроқ билдим. Ҳайдовчига “Ғиштни уй қураётган хонадонларга олиб бориб сотиб кел, пули “арра”, дейишибди. Ҳайдовчи “арра”га кўнмабди. Кўпроқ талаб қилибди-ю, оқибатда келишолмай, “сенга ҳам йўқ, менга ҳам”, деб ғиштларни шарт ағдариб кетворибди. Мен галварс бундан бехабар, “машинаси бузилиб қолиб тўккандир, йўлни очиб қўя қолай”, деб ғиштларни ташиб, четга тахлаб қўйибман. Эрталаб ишчилар келганда кетаман, деб турган эдим, бир малласоч пайдо бўлиб қолди. У кеча ғишт тўкилиб турган жойга қараб турди-да, кейин бирдан жазаваси тутиб, “Қоровул!” деб бақириб юборди. Мен “ҳа, шу ердаман” дейишга улгурмай, “қоровул қани, деяпман!” деб баттар бақирди. Ёнига келиб ҳотиржам равишда: “Қоровул шу ерда”, дедим.\n-Сенмисан қоровул?-деб зарда билан қайта сўради.\n-Менман,-дедим яна ҳотиржам.\n-Қанақасига? – деди.\n-Билмасам. Шунақасига шекилли?-дедим.\n-Қачондан бери ишлайсан, нега мен сени билмайман?-деб сўради.\n-Нега билмаслигингни мен ҳам билмайман, ўзинг кимсан?-деб сўрадим.\n-Мен шу ернинг хўжайиниман, прорабман,- деди.\n-Мени участка бошлиғи ишга олган, шунинг учун сен мени билмайсан. Эрталабдан нега жазавага тушяпсан? -дедим.\n-Кеча кетаётганимда мана бу ерда бир машина ғишт бор эди,-деди жаҳл билан.\n-Ҳа. бор эди,-деди ҳотиржам.\n-Демак, кўргансан. Хўш, қани ўша ғишт? Қаёққа гумдон қилдинг? Сен қоровулмисан ё ўғримисан?-деб орқасидан “онамни ўқиб” ташласами! Мен сенларнинг одатларингни биламан, онадан олмасаларинг еганларинг ичларингга тушмайди. Ҳарбийда юриб анча кўникиб кетганман бунга. Лекин малласочникини ҳазм қила олмадим. Шарт ёқасидан олдим.\n-Прораб бўлсанг ҳам билиб қўй,-дедим аччиқланиб,- агар яна бир марта сўкинганингни эшитсам, менинг онамга атаганингни оғзингга сўрғич қилиб қўяман.\n-Кўзинг кўрми, ана ғишт!-деб кўрсатдим.\nУ бир ғиштга бир менга ғалати қараш қилди. “Ким тахлаб қўйди?”-деб сўради. “Мен”. “Нега тахладинг?” “Йўлни очиб қўйиш учун”. Гапимга ишонқирамади. Кейин атрофни супуриб, сув сепиб қўйганимга эътибор бериб: “Менга қара, қизиқ экансан-ку? Бу сенинг вазифанг эмас-ку, қоровулсан-ку, сен?” дейди. “Мен одамман, ўтирадиган жойимни тозалаб ўтиришга одатланганман. Бўлдими, энди кетаверайми?” десам рухсат бермайди, баччағар. “Йўқ, тўхта, бу ёққа юр”, деб вагоннинг эшигини очиб ичкарига бошлади. Кейин столининг тортмасидан битта ароқ олди. “Сен зўр одамга ўхшаяпсан”, танишганимизни ювишимиз керак”, дейди. “ичмайман”, десам “нега ичмайсан?” дейди. “Агар хор бўлмай десанг, сенам эрталабдан ичма”, дедим. “Бугун ичмасам бўлмайди, ўлиб қоламан. Сен мени алкаш деб ўйлама. Кеча бир бўкиб ичадиган иш бўлувди. Энди танишайлик, отинг нима, қоровул?”деб сўради. “Эгамберди” девдим, такрорлашга тили келишмади. “Айтиш қийин экан, маъноси борми бу отнинг?”-деб сўради. Тушунтирувдим “Унда осонгина қилиб “Богданич”, деявераман, менинг исмим Христофор Самуилович”,-деб қўлини узатди. “Сенинг исмингни ҳам айтиш қийин экан. Мен сени осонгина қилиб “Иванич” деб қўя қоламан”, -дедим. “Нега энди “Иванич”?” деб хайрон бўлди. “Сендақа малласочларнинг ҳаммасини “Иван” деб ўрганиб қолганмиз”, дедим. У кулиб, таклифимга рози бўлди. Аввал менинг ўзим уни “Иванич” деб юрдим. Кейин бошқалар ҳам ўрганишди. Бирга келган ҳамкасблари ҳам “Иванич” дейдиган бўлишди.\nЎша куни ярим стакан ароқдан кейин, пешонасидан тер чиққач, ўзига келиб тантилиги тутиб кетди. “Богданич, териб қўйган ғиштларингни ўзингга совға қилдим, олиб кет”,-дейди. “Керакмас” дедим. “Керакмасинг нимаси?! Сотсанг – пул-ку? Қара, қанча одам иморат қиляпти. Ўзинг-чи, ўзинг қурмаяпсанми, мабодо?” деб сўради. Қураётганимни эшитиб: “Ана! Менга “раҳмат” дегину олиб кет”, деди. “Керакмас, уй ҳалол топилган нарсалар билан тикланиши керак. Ҳаром аралашган уй уй эмас, ғурбатхона бўлади”, девдим, мени “аҳмоқ экансан”, деди. Дунё ўзи қизиқ-да, Иван бола. Агар биров сенга ҳозир мулк берса-ю, сен олмасанг, “ҳалол ишлаб топганимга яшайман”, десанг дарров “аҳмоқсан” дейишади. Тўғрими? Ҳа. баракалла! Гапнинг ўғил боласини айтдинг: аслида акси бўлиши керак. Ҳаромдан қайтмайдиганни “аҳмоқ” дейиш керак.\nИванич билан танишлигимиз шундай бошланган. Ҳа, у: “Мен Туладан келдим, Тула деган шаҳар борлигини эшитганмисан? Энг чиройли одамлар ўша ерда. Нимагалигини биласанми? Қадимда рус императори бу ерга энг зўр қуролсоз усталарни тўплаган. Улар кетиб қолмасин, деб энг гўзал жононларни ҳам йиққан. Шунинг учун у ерда чиройли болалар туғилади”, деб мақтаниб қолди. Менам бўш келмадим: ”Сенинг малла башарангга қараган одам бу гапингга ишонмайди”, деб ҳазил қилсам, ранжимади. “Богданич, гапинг тўғри, мен асли тулалик эмасман. Етимхонадан кейин шу ерга келиб қолганман. Асли белоруссияликман”, деди. “Тулани биласанми?” дейиши менга малол келди. Ҳеч қаерни кўрмаган, оми одам деб ўйлади-да. Шунда менам шаҳарларингдаги “Ясная поляна”дан гап очдим. “Қаердан биласан бу жойни?” деб ажабланди. “Зўр ёзувчиларинг Толстой яшаган жойни нега билмайин”, дедим. Яна ажабланди. “Толстойни қаердан биласан, ўқиганмисан?” деб сўради. “Ўқимаганман, лекин уруш пайтида Тулани озод қилишда биз шу томондан кирганмиз”, дедим. Иван бола, очиғи ўшангача мен ёзувчиларингни билмас эдим. Тасаввур қилгин: жанг билан келяпмиз. Бирдан душман жангсиз чекиниб қолди. Ясная поляна атрофида ўқ ҳам узишмади. Ўша ёзувчининг ҳурматини қилишди, уй-жойи бузилмасин, дейишибди. Уларда ҳам шунақа инсоф бор экан, одамни аяшмасди-ю, лекин хотирани авайлашди. Қойил қолдим. Менга Толстойнинг қабрини кўрсатишувди, ажабландим. Нега, дейсанми? Сенларда ким ўлса қабр тепасига ёғочми ё темирми хоч санчиб қўясанлар-ку? Уруш пайтида аввалига рухсат йўқ эди, кейин насаролардан кимни кўмсак, ёғочдан каттами-кичикми хоч санчиб қўядиган бўлувдик. Мусулмонларга жаноза ўқишга ҳам ўшанда рухсат теккан эди. Толстойнинг ўзининг ҳовлисига хочсиз кўмилишида бир сир бор, деб юрардим. Яқинда бировдан эшитдим, мусулмонликни қабул қилган эканми ё шунга хоҳиши бор эканми? Бўлмаган гап, дейсанми? Буниси менга қоронғи. Муҳими – яхши одам бўлган экан. Ўлганидан кейин ҳам бутун дунё ҳурмат қилар экан. Мусулмон бўлди нима-ю, насаро бўлди нима, Худо деб яшаган бир банда-да. Агар Худо уни яхши кўрмаганида дунёда азиз қилиб қўярмиди?\nИваничнинг бир-иккита ёмон одати демасам, ўзи яхши одам. Битта ёмон одати – ичади. Баъзан молдай ичади. Илгари замонларда биз томонларда ичилмаган. Сенларнинг бобокалонларинг олиб келишган. Бизда ҳам молдай ичадиганлар ҳозир етарли. Лекин қурувчи халқига дуо кетганми, дейман, топганини ичаверади. У пайтларда ҳукумат қурувчиларни роса сийларди. Ишларининг сифати дуруст бўлмаса ҳам, маошлари яхши эди, яна у-бу нарсаларни сотиб туришарди. Бизда ҳам ҳаромдан ҳазар қилмайдиганлар бор. Тахтами, ғиштми ўғирлик мол эканини билишса ҳам, арзонлигига ишқивоз бўлиб сотиб олишаверишарди. Қурувчилар пулни яхши топишса ҳам маошдан ўн кун ўтмай бир-биридан қарз сўраш бошланарди. Бир куни маошни олишибди-ю, бўкиб ичишибди. Газагига пишмаган ғўр ёнғоқни еб бўладиганлари бўлди. Иванич бошчилигида бир хафта касалхонада вой-войлаб қоринларини чангаллаб чиқишди.\nИваничнинг яхши одати — ичардию лекин овқатни ҳам босиб еяверарди. Унга бизнинг палов ёқиб қолди. Ҳар икки-уч кунда қўй гўшти, қуйруқ ёғида ўзим палов дамлаб бериб турардим. Сен бунақа таомни емагансан. Шунинг учун рангингда қон йўқ. Палов иликни тўқ тутади. Биз томонларда “Саксонбой” деган исмлар учрайди. Эшитганмисан? Менга ўхшаган чол саксон ёшида ўғил кўрса фарзандига шунақа исм қўяди. Куляпсанми, ишонмаяпсанми? Ҳа, бола-я! Қараб тур, Иванич билан овора бўлиб бу ерда ушланиб қолсам, Машами ё Дашами деганининг бошини айлантириб кетаман. Келаси йили шаҳрингда менга ўхшаган ўғил бола туғилса, ана ундан кейин гапимга ишонасан. Нима дединг, қайтар-чи? Маша-Дашаларнинг менга ўхшаганларга кўзлари учиб тургани йўқми? Ҳазилни ҳам оларкансан. Қойилман. Менам ҳазиллашдим. Яна “Ўзбекнинг чоллари шилқим бўлар экан”, деб юрмагин.\nИваничнинг энг ярамас одати — хотинбоз эди. Бирон хотиннинг этагини шамол хилпиратиб қўйса ҳам оғзининг суви келиб турарди. Мен кўп огоҳлантирганман. Оқибатда хор бўласан, деганман. Оилали одам оиласига хиёнат қилса, уйига бузуқликни илаштириб кирса Худо кечирмайди. Мана, қизи нима аҳволга солибди. Аслида қизини айблаш керакмас. У ўша қилиқларининг мукофотини олиб ётибди.\nЎшандан сал кейинроқ бир гап айтди, эшитсанг ишонмаслигинг мумкин. Гапираверайми, Иван бола? Фақат “ёлғон” демайсан. Бунақа гапга ёлғон аралаштириб бўлмайди. Мен Худодан қўрқадиган одамман. Бир куни ишида сал кўнгилхиралик бўлганми, ҳар ҳолда машқи паст аҳволда уйимга келди. Бир пиёла чойни ичди ё ичмади. Мен “нима бўлди?” деб ҳадеб сўрайвермадим. Менга билдиришни лозим кўрса ўзи айтар, деб сабр қилдим. Лозим кўрмади, айтмади ўшанда дардини. Лекин менга тикилиб қараб, кутилмаганда: “Богданич, сенга ҳавасим келади”, деди. “Нимамга ҳавасинг келади, Иванич, мансабдор бўлмасам, бой бўлмасам”, десам, хўрсиниб қўйиб: “Шу нарсалар сенда йўқлиги учун ҳам ҳавасим келади”, дейди. Очиғи, ундан бундай гапни кутмаган эдим. Гапининг давоми янада ҳайратланарли бўлди: “Богданич, мусулмон бўлганинг учун ҳавасим келади сенга.Ўйлаб қарасам, бу дунёда яхши ҳаёт кечиришнинг энг осон йўли мусулмон бўлиш экан”. Ишонавер, Иван бола, шундай деди. Мен: “Шунга ақлинг етибди, мусулмон бўла қол”, десам “бўлардиму, битта шартини бажаришим қийин”, дейди. “Қанақа шартидан қўрқяпсан?” десам, Иванич тушмагур “хатна қилишдан”, дейди. Нималигини тушундинг-а, Иван бола. Мен кулдим: “одамлар оёғиними ё қўлиними кесиб ташлашса ҳам яшаб юраверишади, сен бир чимдим ортиқча этни кестиришдан қўрқасанми?” дедим. Кейин илмли домлалардан сўраб, билдим, катта одамларга хатна шарт эмас экан. Лекин Иванич барибир мусулмон бўлмади. У хатнадан қўрқмаган эди. Унинг иродаси бўш эди. Нафсини идора қила олмасди. Нафсини идора қилишга ожиз одам мусулмон бўла олмайди. Ўшанда нафсини енгганда бугун қизи уни хор қилиб қўймасди. Бу хорликлардан Худонинг ўзи асраб қоларди.\nИванич ишбилармон эди, шунинг учун тез кўтарилиб кетди. Ошна-оғайниси ҳам кўпайди. Ҳадеб бировларникини еб-ичиб юрмасдан ўзи ҳам зиёфат бериб турарди. Мени ҳам айтарди, қўлдан келганича хизматини қилардим. Шунақа, Иван бола, орадан йиллар ўтаверди. Илгари хўжайин-қоровул матабасида бўлсак, кейин бора-бора ака-укадек бўлиб кетдик. Мен аввалига шаҳарга ёрдам сифатида уй-жойларни қуриб берадилару хайр-хўшлашиб юртларига қайтадилар, деб ўйловдим. Йўқ, барака топгурлар ўзлари қурган уйлардан бошпана топиб бизга ҳамшаҳар бўлиб қолишди.\n…Ранг кўр, ҳол сўр, дейдилар биз томонларда. Рангим ўзгарганидан дарров сездинг-а, Иван бола? Ҳа, аҳвол чатоқ. “Касал эканми?” дейсанми? Касал бўлса қанийди. Ёнидан жилмай, тузалгунича боқардим. Иванични кеча қабрга қўйишибди. Шу ердагиларнинг ўзлари кўмишибди. Етим ўсган эди бола бечора, ҳудди етимдай кетибди бу дунёдан. Хат жўнатмай телгром берганида ё телпон қилганида вақтида етиб келардим. Мана, кийим-кечакларини беришди. Мен нима қиламан? Сенга қолдираман. Тўхта гапимни охиригача эшит: биламан, сен бу матохларга зор эмассан. Шу атрофда бирон камбағални топиб берасан, савоб бўлади. Мана бу газитга ўроғлиқ пул экан. Менинг келишимга ишониб яшабди. Бош врачга тайинлаб кетибди. Мен бу пулни нима қиламан? Буниям сенга бераман. Ўзингга эмас. Сен қабрини обод қилиб қўясан. Энди нима қилдик, Иван бола? Ҳозир черковга олиб бор мени, ирим-сиримларни қилмай кўмиб қўяқолишибди. Мана шу пулдан берайлик, поп дуо қилиб, унинг гуноҳларини Худодан сўрасин. Кейин битта тузукроқ ошхонадан жой қилайлик. Поп келсин, қариялар уйида унга қараганлар келишсин, ўзларингнинг одатларинг бўйича эслаш маросими қилиб қўяйлик. Бу дунёдан изсиз кетмасин. Ҳа, айтмоқчи, мен сенга мукофот бермоқчийдим, ёдимдан чиқмасин. Нега олмас экансан, оласан. Бу ўзимнинг ҳаппаи ҳалол пулимдан.\n← Аввалги Аввалги Тоҳир Малик. Зилзила (ҳикоя)\nКейинги → Кейинги: Тоҳир Малик. Курорт (ҳикоя)


Шерзод Шерматов кўзбўямачиликлар ҳақида гапириб, Швейцариядан...\n23.04.2018 01:50 4 51256\nШерзод Шерматов — Инновацион ривожланиш вазири ўринбосари.\n«Сирдарё вилоятидаги учрашувда Президентимиз кўзбўямачилик ҳақида жуда куйиниб гапирдилар. Бу — ҳақиқатда жамиятимизга жуда катта зарар берадиган иллат», — деб ёзди Шерзод Шерматов «Facebook»даги саҳифасида.\nИнновацион ривожланиш вазири ўринбосари мавзу юзасидан ўз фикр-мулоҳазаларини баён этаркан, ўз хотиралари билан ўртоқлашади:\n— Бундан 15 йил аввал Швейцарияга Бутужаҳон ахборот жамияти саммитида иштирок этиш учун ҳукумат делегацияси таркибида борганимизда биз учун жуда қизиқ бир ҳолатга гувоҳ бўлгандик.\nЖенева шаҳрига Бутунжаҳон саммитида иштирок этиш учун дунёнинг деярли барча давлатларининг биринчи раҳбарлари ёки ҳукумат раҳбарлари ташрифига қарамасдан, тадбирлар ўтадиган жой яқинидаги эски шаҳар кўчасида тротуарни тузатаётган ишчилар бемалол ўз ишини шошмасдан бажараётган эдилар.\nУнинг қайд этишича, шаҳарга шунча нуфузли меҳмонлар келганига қарамасдан, ҳеч ким ишчиларни шоширмаган ёки тузатилаётган жой атрофини хўжакўрсинга баннер билан тўсиб қўйиш ҳаракатини қилмаган. «Чунки меҳмонлар келади — кетади, лекин ўша тузатиладиган йўл шошилмасдан сифатли таъмирланса, ортиқча ҳаражат бўлмайди ва узоқ йиллар давомида халққа яхши хизмат қилади. Бунинг натижасида бюджет маблағлари ҳам самарали сарф этилади», — дея бунга изоҳ беради муаллиф.\n— Хўжакўрсинга шошма-шошарлик қилиш натижасида эса қурилиш — ободонлаштириш ишларига биринчидан ортиқча харажат кетади, иккинчидан улар сифатсиз бажарилиб, узоқ муддатга хизмат қилмайди. Натижада яна қўшимча ҳаражат бўлади ва бу одамларнинг норозилигига олиб келади. Бюджетдаги маблағларимиз Швейцария даражасидан анча паст бўлса-да, нега уларни самарали ишлатишга ҳаракат қилмаймиз? — дейди вазир ўринбосари. — Шунинг учун ҳам барча соҳаларда кўзбўямачилик иллатидан воз кечишга ҳақиқий ҳаракат бўлиши шарт, шундагина ҳаётимизга ижобий ўзгаришлар тезроқ кириб келади.\nШерзод Шерматовнинг маълум қилишича, Швейцария нафақат жон бошига даромади бўйича дунёда етакчилардан, балки Инновация рейтингида ҳам дунёда етакчи давлатлардан бири ҳисобланади.\nИнновация Шерзод Шерматов Швейцария кўзбўямачилик\nТехнология 20/07, 18:17\nЖамият 05/07, 14:27\nЯна кўзбўямачилик. Яшнобод ҳокими ўринбосари ва МТБ мудирининг суҳбати ижтимоий тармоқларда тарқалди (аудио)


Qalampir.uz - Келинлик уйига “прописка”га олинмаган ва ота уйига аразлаб кетган келинларнинг рўйхати эълон қилинди\n11:09, 23.12.2016 Жамият\nБу ҳолат, айниқса, Тошкент шаҳрида урчиб бормоқда. Таъбир жоиз бўлса янги келинни 5 йилгача “прописка”га олмаслик модага айланиб қолган.\nКелинларни келин бўлиб тушган хонадонига доимий рўйхатга олинмаслиги масаласи бир неча йиллардан буён катта муаммоларнинг келиб чиқишига сабаб бўлмоқда. 10-15 йилдан буён келинлик хонадонида яшаётган, 4-5 фарзанди бор аёллар ҳам ўзи яшаётган уйга “прописка”га олинмаган.\n“Мабодо ажрашгудек бўлса, унга уй олиб беришимиз ёки уйимдан жой ажратишим керакми?”, дейдиган ота-оналар талайгина. Қизиқ, қайси ота-она ҳали тўй бўлмасидан туриб шундай ёмон ўйга бораркин. Ҳар нарса ниятга яраша деганларидек, айнан шундай оилалардан жанжал аримайди. Бошқалар учун бу эса гўё ўрнак. “Мана, фалончи келинини “прописка”га олмаган эди, яхши қилган экан. Келини ёмон чиқди...”\nБу чўпчак ёки сафсата эмас. Ўзимиз кўриб, гувоҳи бўлиб турган воқеалар. Биргина “прописка” қанчадан-қанча оилаларнинг бузилиб кетишига сабаб бўлаётганини тасаввур қилишнинг ўзи аянчли.\nБугунги кунга келиб, Тошкент шаҳрида ўзи истиқомат қилаётган манзилида “прописка”сиз яшаётган келинлар сони 2317 нафарни ташкил этмоқда. Уларнинг эса 3645 нафар вояга етмаган болалари бор.\nТуманлар кесимида олиб қаралса, Бектемир туманида 9 та, Миробод туманида 67 та, Мирзо Улуғбек туманида 106 та, Олмазор туманида 512 та, Сирғали туманида 335 та, Учтепа туманида 668 та, Чилонзор туманида 93 та, Шайхонтоҳур туманида 282 та, Юнусобод туманида 118 та, Яккасарой туманида 28 та, Яшнобод туманида 99 нафар келин ўзи яшаётган уйга доимий рўйхатга олинмаган.\nКуёвнинг уйидан ота уйига аразлааб келиб ўтирган келинлар эса Тошкент шаҳри бўйича 437 тани ташкил этмоқда. Бу кўрсаткич Бектемир туманида 14 та, Миробод туманида 32 та, Мирзо Улуғбек туманида 44 та, Олмазор туманида 78 та, Сирғали туманида 47 та, Учтепа туманида 76 та, Чилонзор туманида 14 та, Шайхонтоҳур туманида 38 та, Юнусобод туманида 33 та, Яккасарой туманида 9 та, Яшнобод туманида 52 тага етган.\nЭслатиб ўтамиз, Тошкент шаҳри ажримлар бўйича республикада етакчилик қилмоқда. Беш йил ичида Тошкентда жами 26 минг оилага дарз кетган. Биргина 2016 йилнинг сўнгги 11 ойида 3988 та оила ажримгача етиб борган.\nТеглар:Прописка Келинлар Оила Ажрим\nПрезидент Шавкат Мирзиёевнинг виртуал қабулхонаси ишга тушди\nФарғонада “Ҳар бир оила – тадбиркор” дастури учун 100 миллион доллар ажратилади\n23:41, 12.06.2018 2 985\n“Ҳар бир оила — тадбиркор” дастурининг асосий йўналишлари нимадан иборат?\n18:21, 08.06.2018 1 747\nҚарор: Ўзбекистонда ҳар бир оила тадбиркорлик билан шуғулланади\n10:06, 08.06.2018 4 126\nХодимларига Тошкент пропискасини олиб бероладиган ташкилотлар сони биттага ортди\n12:24, 05.06.2018 2 562\n65 та давлат ташкилотига ишга кириб, Тошкентдан доимий прописка олиш мумкин\n12:48, 04.06.2018 5 730\nШунга яраша чора кураслами еки факат огиздами а


Қачон одам бўласан, ЎзМТРК? – mulkdor.com\nMay 29 2019, 06:05 ЖамиятИнсон ҳуқуқлариМақолаларМультимедиaСиёсатЎзбекистонХабарлар\nАйтишларича, ЎзМТРК Россиянинг ВГТРКси («Россия-1», «Россия-К», «Россия-24» каби телеканаллар эгаси)га ҳамкор бўлибди. Бунақа хабарни эшитиб, қувониш қийин. CNN бўлса бошқа гап эди, «Би-Би-Си» ё euronews бўлса, «О, мана янгилик!» деса бўларди. Матбуот эркинлиги бўйича рейтингда тартибсизликлар ичида қолган Венесуэла ёки давлатнинг давлатлигидан асар ҳам қолмаган Марказий Африка Республикасидан ҳам пастроқда турган мамлакатнинг бош пропагандачи телерадиокомпанияси билан ҳамкорлик Ўзбекистонга, ўзбекистонликларга нима ҳам бериши мумкин?\nНима, одамларни янада зомбилаштиришни ўргатадими улар? Ёки ёлғон, сохта ахборот тарқатишнинг «инновацион» йўлларини кўрсатадими? Тан олиш керак, бу борада Россия давлат телеканалларининг маҳоратига тан бермай илож йўқ, айтади-ку: профессион де фуа! Мана, ёрқин мисол — минсклик бир йигитни «украиналик» деб кўрсатиб, Украинадаги ўзгаришларга лой чаплашга уриниш ҳолати (ҳали ҳам йигитнинг инсофи бор экан — «Озодлик»нинг русчасига интервью бериб, пропагандачилар билан ош-қатиқ бўлиб, Россия телетомошабинларни алдаганини тан олган кейин).\nАндижондаги кўзбўямачилик видеоси Телеграмда яшин тезлигида айланиб юрибди. Президент ташрифи арафасида бир гуруҳ аёлларга, хусусан, Хуршида Тиллаевага янги қурилган, барча шароитлари муҳайё коттежларга кўчиб ўтишлари айтилган. Оғир ижтимоий аҳволдаги Хуршидахон, табиийки, бундан хурсанд бўлган — нақадар хурсандлигини «Ўзбекистон 24» ҳам кўрсатди: йиғлагудек бўлиб, Президентни отам деди (чин кўнгилдан). Аёлларнинг қувончини кўриб, Юртбоши ҳам хуш кайфиятда Тошкентга қайтган. Сўнг Хуршидахон ва яна беш аёлга чиқиш эшиклари кўрсатилган.\nАввало, қўрқмасдан Президентни алдаган маҳаллий ҳокимлик масъулларини жазолаш керак — уларни ёлғончилиги, кўзбўямачилиги учун очиқ-ошкора ишдан ҳайдаб, бошқаларга сабоқ қилмаса, ким билсин, бу калтафаҳмлар яна қачонгача Давлат раҳбарини алдаб юради. Лекин «Ўзбекистон 24» телеканали мухбирларининг масъулияти қаерда қолди? Холислик принципи, берилаётган ахборотнинг ҳаққонийлиги қани? Халқ манфаати йўлида ҳаракат қилиши лозим бўлган телевидение қачонгача ёлғонларга шерик бўлади? ЎзМТРК қачон танқидлардан хулоса чиқаради?\nКўринишидан, ҳеч қачон. Телевидение раҳбариятида ўзгаришлар бўлиб, «Ўзбекистон 24» ишга тушган вақтларда умид чиндан-да катта эди. Тан олайлик, бошида ҳамма кўраётганда бу канални, «Президент ҳақида биринчи ва ҳаққоний ахборот берилади» деб янгиликлар дастурларини кутаётганди одамлар. Лекин кейин ўзгаришлар бекор қилиниб, эски раҳбарият қайтгач, бутун тоат-ибодат ҳавога учди. Авваллари «далада байрам» режимидаги кўнгилни оздирар маддоҳлик ва ёлғонга тўла «Ахборот» 30—45 дақиқа эфирга чиққан бўлса, энди ҳар куни 24 соат шу аҳвол. Кимга керак, нимаси қизиқ?\nЎзМТРКни ё тўлиқ ислоҳ қилиш керак, ёки… тинчгина ёпиб қутилиш керак. Йўқса, Андижондаги каби кўзбўямачиликлар давом этаверади, бутун дунёга шарманда бўлишда давом этаверамиз.\nҚирғизистон-қозоғистон муносабатларини халқ ...\nҚирғизистонда таниқли жамоат арбоблари қирғиз-қозоқ муносабатларини халқ дипломатияси орқали яхшилаш мақсадида воситачилар гуруҳини тузишди. Бу гуруҳ вакили Тоқтайим ...\nВидеоNovember 20 2017, 04:11\n2018 йил 22 ноябрдан Тошкент шаҳри бўйича янги тарифлар амалга киритилади. Бу ҳақда “Халқ сўзи” нашри “Сувсоз” давлат унитар корхонаси маълумумотига асосланиб ёзмоқда. ...\nЖамиятNovember 7 2018, 02:11


Ўзбекистонда вазирликлар ишини баҳолашнинг рейтинг тизими жорий қилинади\nЎзбекистон 18:48 / 21.01.2020 5139\nЎзбекистонда ижро ҳокимияти органлари фаолиятига баҳо беришнинг рейтинг тизими жорий этилиши кутилмоқда. Бу ҳақда президент Шавкат Мирзиёев 21 январь куни Олий Мажлис палаталарининг қўшма мажлисида айтиб ўтди.\nДавлат раҳбарининг сўзларига кўра, янги тизимни халқаро рейтинг ва индекслар кўрсаткичлари билан уйғунлаштириш лозим.\n«Рейтинг қилишимиз керак. Ҳозирча бу тизим бизда йўқ. Кимдир нимадир иш қилиб қўйса, уни мақтаймиз. Ҳа, бу вилоят зўр деймиз. Бундай бўлиши керак эмас. Бу абстракт. Ҳаммаси аниқ бўлиши керак. Аниқ бўлиши учун эса рейтинг бўлиши керак. Ижтимоий тармоқларда чиқариб қўйинглар бу натижаларни, ҳамима билиши керак.\nҲар бир вилоят, ҳар бир туман билсин ўзини ишини. Ана шунда адолат бўлади, ким биринчи, ким юзинчи», – деди Шавкат Мирзиёев.\nПрезидент бу борада бош вазир Абдулла Ариповга тегишли топшириқлар берди:\n«Сиз шу соҳани мутахассисисиз. Ижро органидаги ҳамма вазирларингизга шу рейтинг тизимини жорий қилинг. Бу ерда ўтирган вазирларингиз баланпарвоз гапларни гапирмасин».\nШавкат Мирзиёев, шунингдек, мамлакатнинг халқаро рейтинг кўрсаткичларини яхшилаш муҳимлигини таъкидлаб, Жаҳон банкининг ўтган йилги давлат бошқаруви индикатори ҳисоботларида Ўзбекистон бешта кўрсаткич бўйича ўз ўрнини яхшилаганига эътибор қаратди.\n«Умуман олганда, ривожланиш индексини ишлаб чиқиш вақти келди. Ҳукумат мазкур индексдан келиб чиқиб, ҳудудларга оид сиёсатни белгилаши, маҳаллий бюджетларга молиявий кўмак бериши ҳамда раҳбарларни рағбатлантириш масалаларини пухта кўриб чиқиши керак. Хусусан, тадбиркорликни ривожлантириш учун қайси ҳудудда инфраструктура етишмаяпти, банк ресурслари ва субсидиялар қайси бирига кўпроқ керак, деган саволларга жавобни ана шу индекс кўрсатиб беради.\nКимдир кимгадир ёқса, у зўр бўлиши керак эмас. Баҳолаш аниқ бўлиши керак», – деган Шавкат Мирзиёевнинг сўзларини келтирмоқда Kun.uz мухбири.


Трамп Клинтоннинг соғайиши ва пойгага қайтишига умид билдирди\n13:18 / 15.09.2016\nАҚШ президентилигига номзод республикачи Дональд Трамп ўзининг демократчи рақиби Ҳиллари Клинтонга ҳамдардлик билдирди. Куни кеча Демократлар партияси номзодига ўпка яллиғланиши ташхиси қўйилган эди. Ундан аввал сиёсатчи ўзини ёмон ҳис қилганлиги туфайли 11 сентябрдаги теракт қурбонлари хотирасига бағишланган маросимни тарк этишига тўғри келганди.\n"Бу осон деб ўйлайсизми? Ушбу ажиб масканда ҳозир Фарингейт бўйича 122 даража иссиқ. Доим ана шундай шароитларда чиқиш қилишга тўғри келади, чунки жуда кўп халқ тўпланади. Жой эса бунча кишига мўлжалланмаган. Ҳиллари Клинтон 4 соат давомида мана шундай шароитларда чиқиш қила олади, деб ўйлайсизми? Билмайман", - деди Трамп The Guardian нашрига.\nРеспубликачилар вакили собиқ давлат котибининг соғлиғи яхшиланишига ва унинг пойгага қайтишига умид билдирди.\nДемократлар штатида Клинтоннинг теракт қурбонларига бағишланган маросимни тарк этишини дастлаб иссиқни кўтара олмаганлиги билан изоҳлашди. Кейин эса 9 сентябрда Клинтонга зотилжам ташхиси қўйилгани маълум бўлди.\nКлинтоннинг шифокори Лиза Бардакнинг сўзларига кўра, ҳозирда демократлар номзоди "соғ-саломат ва АҚШ президенти лавозимини эгаллашга тайёр".\nҚандай қилиб компьютерда ишлаб соғлиққа зиён етказмаслик мумкин?\n02:36 / 04.07.2018\nЁлғон гапириш соғлиқ учун зарар - илмий факт\n15:50 / 21.06.2018\nТрамп барибир Ким Чен Ин билан учрашади, кимдир унинг меҳмонхонадаги номери пулини тўласа\n23:11 / 02.06.2018


Йўлдош инфаркти бу касаллик эмас, балки асоратдир - Динда саволим бор\nХозирги вақтда: 13 ноя 2019, 07:28\nЙўлдош инфаркти бу касаллик эмас, балки асоратдир\nПост hamidova » 08 май 2019, 11:05\nАссалому алайкум. Мен 28 хафталик ҳомиламни юраги тўхтаб қолганини билдим. Шифохонада уни таблетка бериб туғдириб олишди. Аллоҳга шукр, ҳаммаси яҳши ўтди. Ўзимни соғлиғим яҳши. Даволаш курсини тугатиб яна ҳомиладор бўлишни Аллоҳдан умид қилиб турибман. Аниқланишича, йўлдош инфаркти бўлган. Кейинги сафар ҳам шундай бўлади деган қўрқув кучли. Яна шундай ҳол қайтарилиши эҳтимоли қанчалик кучли?\nЖавоб: Йўлдош инфаркти бу касаллик эмас, балки асоратдир\nПост Шифокор » 09 май 2019, 18:24\nВа алайкум ассалом. Йўлдош инфаркти бу касаллик эмас, балки асоратдир. Яъни уни олдини олишни иложи бор. Менимча, сизда қон ивиш системасида патология бўлган ёки биронта бошқа соматик касалликлар бўлган. Балки токсикоз кучли кечган бўлиши мумкин. Сурункали пиелонефрит, гломерулонефрит, қон босимининг юқори юриши, қизамиқ, сувчечак, герпес, токсоплазма, цитомегаловирус, қон томирлар варикози, тромбофлебитлар, васкулит, ўткир ангина, АФ синдроми ‒ мана шулар йўлдош инфарктига замин яратувчи касалликлар ҳисобланади. Ҳомиладорликда барвақт рўйхатга туриш, қайд этилган касалликлар бўлганида аввалдан даволаниб, ҳомиладор бўлишга ҳаракат қилиш, ҳомила14-16 ҳафтасида ҳомила скрининг, допплерини ўтказиш бундай нохушликларни олдини олади.\nУмуман олганда, 20-25 фоиз ҳомиладорларда у ёки бу даражада бачадон-йўлдош қон айланишининг бузилишлари бўлиб туради. Аммо ҳамма ҳолатда ҳам бу фетопланцентар етишмовчиликка олиб келавермайди. Барвақт ташхис қўйиб, даволаниш асоратларни олдини олади. Ҳомиладор бўлгунга қадар шифокор кўригидан ўтинг, даволанинг. Иншааллоҳ, ҳаммаси яхши бўлади.\nМавзу - Йўлдош инфаркти бу касаллик эмас, балки асоратдир


Boulevard бизнес марказида қандай қилиб савдо-тижорат ҳудудини самарали ташкил этиш мумкин?\nDream City Development компанияси Boulevard бизнес марказининг биринчи қаватидаги тижорат биноларининг ўзига хос хусусиятлари ҳақида маълумот берди.\nЯнги Boulevard бизнес маркази – бу пойтахт марказидаги фойдали ва нуфузли маскан. Tashkent City халқаро ишбилармонлик маркази ҳудудида бунёд этилган ўзига хос меъморий ечимга эга бўлган ушбу замонавий бизнес марказида савдо ва офис жойлари ташкил этилган. Икки қаватли маҳобатли бино бизнесни ташкил қилиш учун мўлжалланган тижорат кўчмас мулки ҳисобланади.\nBoulevard бизнес марказининг биринчи қаватида 14 та савдо жойи жойлашган бўлиб, уларнинг асосий ажралиб турадиган хусусияти шундаки бино шифтининг баландлиги – 7 метрни ташкил этади. Бу эса сизга истаган дизайн лойиҳангизни амалга оширишга ҳамда мавжуд жойдан самарали фойдаланиб, майдонни икки даражали кенг масканга айлантириш имкониятини беради. Шу тариқа битта жойни харид қилиб, ундан икки баробар кўп майдонга эга бўласиз. Қўшимча майдон жавон, подиум, жамоат ёки маъмурий мақсадлар учун ишлатилиши мумкин.\nБундай икки даражали бинолар замонавий тренд – мерчендайзинг (merchendising) маркетинг методлари туфайли машҳурликка эришди. Бу самарали маркетинг воситаси бўлиб, унинг асосий мақсади рақобатбардошликни, савдо даражасини, ташриф буюрувчилар сонини ошириш, тескари конвертация қилиш, маълум бир бренд ёки компаниянинг мижозларига содиқлигини ва бошқаларни оширишдир. Бу метод компаниянгиз муваффақиятига албатта ижобий таъсир кўрсатади.\nBoulevard бизнес марказининг савдо ва тижорат бинолари истеъмолчилар талабини кафолатлайдиган зарурий хусусиятлари тўплами ва юқори қизиқиш уйғота олиши билан ажралиб туради. Ҳар бир жой алоҳида кириш жойига эга. Шу сабаб ташриф буюрувчилар ўзларига керакли дўкон ёки муассасани излаш учун марказни айланиб юриш заруриятидан халос бўлишади.\nҲар бир жойга махсус кўрсаткич ва белгилар ўрнатилади ҳамда бино панорама ойна билан жиҳозланади. Бу эса дўкон ёки хизмат кўрсатувчининг ички интерьерини максимал даражада намоён этади. Таклиф этилаётган савдо ва тижорат бинолари катта ҳажмда, турли вариантларда бўлиб, уларнинг майдони 111 дан 205 квадрат метргачани ташкил этади. Бу ерда савдо билан боғлиқ ҳар қандай ғояни осонликча амалга ошириш мумкин.\nБиринчи қаватда озиқ-овқат дўкони, маиший техника, кийим-кечак ёки пойабзал бутиги, парфюмерия дўкони, шунингдек кўп форматли овқатланиш шохобчалари ёки хизмат кўрсатиш муассасалари кабиларни ташкил этиш имконияти бор. Boulevard бизнес марказидаги тижорат бинолари қурилишининг якуний босқичида бўлажак харидорларга юқори рентабелликка эга жойларни сотиб олиш учун энг қулай шартлар таклиф этилади.\nАйни дамда компания махсус чегирмалар, қулай муддатли тўлов ва кредитга харид қилиш имкониятини тақдим этмоқда. Пойтахт марказидаги истиқболли тижорат кўчмас мулкига фойдали сармоялар киритиш имкониятини бой берманг!


29 июн 2022, Тошкент вақти: 03:10\nФСБ Россиянинг бошқа минтақаларида ҳам ишидчиларни ҳибс этмоқда\nРоссия Федерал хавфсизлик хизмати (ФСБ) Тверь вилоятида террорчилик ва ИШИДга алоқадорликда айбланаётган яна бир гуруҳ марказий осиёликни ҳибсга олди. Тверь вилоят ФСб бошқармаси меҳнат муҳожирлари яшаётган хонани забт этиш видеокадрларини жамоатчиликка эълон қилди.\nФедерал хавфсизлик хизматининг Тверь бошқармаси ходимлари Росгвардия аскарлари билан ҳамкорликда беш нафар марказий осиёлик экани айтилаётган муҳожирни қўлга олди.\nФСБ матбуот хизмати жиноий гуруҳ тузганликда айбланаётган бу муҳожирлар раҳбарининг яшаш жойидан тинтув пайтида банк карталари ҳамда пул ўтказмалари тўғрисидаги чеклар мусодара қилинганини билдирди:\n- Гуруҳ етакчиси томонидан “Ироқ ва Шом Исломий давлати” (ИШИД) халқаро террорчилик ташкилоти жангариларига уларнинг террорчилик фаолиятини таъминлаш мақсадида пул тўпланган ва юбориб турилган, дейилади расмий хабарда.\nТеррорчилик ва экстремизмда айбланаётган муҳожирлар квартираларига махсус кучлар уюштирган ҳужум акс этган навбатдаги оператив видеотасвир Youtube порталида пайдо бўлди.\nЭълон қилинган кадрларда СОБР ва ФСБ ходимларининг кўп қаватли уйдаги квартиралардан бирига бостириб киргани акс этган. Ижара квартира хоналаридан бирида полициячиларнинг 5 нафар муҳожир йигитни ерга ётқизиб қўйганини кўриш мумкин.\nУшланганларнинг қайси давлат фуқароси экани расман очиқланмади¸ аммо Россия оммавий ахборот воситаларида ҳам намойиш этилаëтган ФСБ видеотасвирида махсус хизмат ходимлари мусодара қилган ҳужжатлардан бирининг Қирғизистон паспорти нусхаси экани кўрсатилади.\nЖиноятчиликда айбланаётганлардан мусодара қилинган чек қоғозлари ва Сбербанк карталаридан айнан ИШИД жангариларига пул ўтказилганини тасдиқловчи далиллар бор-йўқлиги тўғрисида Тверь ФСБ матбуот хизмати маълумот бермади.\nРасмий баëнотга кўра¸ ушланган беш муҳожирдан бирига нисбатан жиноий иш очилган.\n“Россия Федерацияси Жиноят Кодексининг 205.1- моддаси 1-қисми – террорчилик фаолиятига кўмаклашиш асосида жиноий иш очилди”, дейилади ФСБ расмий хабарида.\nОзодликка келаëтган норасмий хабарларга кўра¸ 3 апрель кунги Санкт-Петербург метросидаги портлашдан кейин Россиянинг турли минтақаларида¸ асосан¸ Қирғизистон ватандошлари оммавий ҳибс этилмоқда, ноқонуний равишда судланиб, депортация қилинмоқда.\nБу хабарни тарқатган SITE Intelligince Group сайтига кўра, ўшлик Акбаржон Жалилов "Имом Шомил катибаси" аъзоси бўлиб, худкушлик қилишга буйруқ бевосита Ал-Қоида етакчиси Айман аз-Завоҳирий томонидан берилган.\nФСБ Сахалинда яна икки террорчи ушлангинини билдирди (ВИДЕО)


Самарқанддаги боғчаларда заҳарланиш содир этилганлиги юзасидан Бош прокуратура матбуот хизмати баёнот берди - zarnews.uz\nСамарқанд шаҳар ДСЭНМнинг 2019 йил 11 октябрь куни соат 14:00 даги хабарига кўра, вилоят юқумли касалликлар шифохонасига шу куни соат 10:00да шаҳардаги 80, 98 ҳамда 106-сонли мактабгача таълим ташкилотларнинг 12 нафар тарбияланувчилари овқатдан заҳарланиш токсикоинфекцияси енгил-ўрта даражаси ташхиси билан ётқизилган.\nАниқланишича, тарбияланувчилар қайд этилган мактабгача таълим муассасаларида ош, борщ, макарон, салат каби аралаш овқатларни истеъмол қилганликлари оқибатида соғлиқлари ёмонлашиб шифохонага мурожаат қилишган.\nШаҳардаги 80, 98 ва 106-мактабгача таълим муассасаларига “E.М.” корхонаси томонидан аутсорсинг хизмати кўсатилиб келинган.\nМазкур заҳарланиш ҳолати юзасидан вилоят ДСЭНМ томонидан 80, 98 ва 106-МТТлар фаолияти вақтинча тўхтатилган.\nҲозирда беморларнинг аҳволи қониқарли бўлиб, даволаш муолажалари давом эттирилмоқда.\nМазкур ҳолат юзасидан Самарқанд шаҳар прокуратураси томонидан 11 октябрь куни ЖКнинг 257-1-моддаси 1-қисми билан жиноят иши қўзғатилиб, жиноят иши шаҳар ИИО ФМБ ҳузуридаги тергов бўлимига юборилди.\nТеглар: овқатдан заҳарланиш Бош прокуратура


Жаҳон иӄтисодиёти: нефт нахлари беӄарор\nФарангис Саид Экспорт ӄилинаётган нефт ҳажми бўйича Россия жаҳонда иккинчи ўринда туради. Биринчилик Саудия Арабистонига тегишли.\nСўнгги пайтларда Саудия Арабистонида ӄатор ҳужумлар уюштирилганидан кейин, нефт ишлаб чиӄарувчи заводларнинг террорчилар ӄўлига тушиб ӄолиши эҳтимоли ҳаӄида гапирила бошланди. Айни ваӄтда Россиянинг энг йирик нефт ширкати - “ЮКОС” устидан маҳкама жараёни давом этмоӄда. Бундан ташӄари, Ироӄда ҳокимият ироӄликлар ӄўлига ўтганига ӄарамай, нефт иншоотларига ҳужумлар тўхтамаяпти.\nБундай аҳвол нефтнинг жаҳон бозорларидаги нархига таъсир ӄилмай ӄолмади. Нефт соҳасидаги вазият ниҳоятда ӄалтислиги чоршанба куни яна бир бор аён бўлди. “ЮКОС” нефт экспортини тўхтатади, деган маълумот тарӄалиши билан Нью-Йорк савдо биржасида 1 баррел нефт нархи 43 АҚШ долларига етди.\nАҚШнинг Чикаго шаҳрида жойлашган “Аларон” савдо ширкатининг нефт бўйича ходими Фил Флинн нархлар янада кўтарилиши мумкинлигини айтади:\n"Фикримча, агар “ЮКОС” атрофидаги вазият ёмонлашишда давом этса, ёки номаълумлигича ӄолса, 1 баррел нефт нархи яӄин орада 40 доллардан пасаймайди. Нархнинг 50 долларга етиш-етмаслиги вазиятнинг наӄадар ёмонлашишига боғлиӄ. Лекин вазиятнинг ёмонлашишини биз кўтара олмаймиз" .\nРоссия Прокуратурасига кўра, “ЮКОС” 2000 йилда давлат бюджетига 3,4 миллиард доллар миӄдорида солиӄ тўламаган. 2000 йилдан 2003 йилгача бўлган давр учун компания 10 миллиард доллар солиӄ тўлаши керак. “ЮКОС” раҳбарияти ӄарзларни тўлаш учун наӄд пули йўӄлигини маълум ӄилиб, агар унга муддат берилмаса, ширкат банкрот бўлиши мумкинлигидан огоҳлантирди.\nҲозирда “ЮКОС” ва Прокуратура ўртасида музокаралар давом этмоӄда. Маълумотларга кўра, расмийлар ширкат билан муросага боришдан бош тортаётир.\nАҳоли жиҳатидан дунёнинг энг йирик мамлакатлари бўлмиш Хитой ва Ҳиндистоннинг нефтга эҳтиёжи тобора ошиб бораётган даврда нефт экспортчилари ташкилоти - ОПЕКка аъзо мамлакатлар томонидан ишлаб чиӄарилаётган нефт ҳажми етарли бўлмай ӄолди. ОПЕКка аъзо бўлмаган Россиянинг нефт заҳираларига талаб янада ошди. Аммо, ҳозирда Россиянинг энг йирик нефт ширкати - “ЮКОС” атрофидаги вазият беӄарорлигича ӄолаётган экан, нефт импортчилари хавотирлари ҳам тобора кучайиб бормоӄда.\nРоссия раҳбариятининг таъкидлашича, “ЮКОС” банкрот бўлган таӄдирда ҳам, мамлакат экспорт ӄилаётган нефт ҳажми кескин пасаймайди, агар пасайса, тезда ӄайта тикланади. Чунки, дейишмоӄда Москва расмийлари, “ЮКОС” ўрнини бошӄа ширкатлар эгаллайди.\nБош ӄароргоҳи Парижда жойлашган Халӄаро Энергетика Агентлигининг нефт бўйича мутахассиси Дэвид Файф “ЮКОС” устидан бўлиб ўтаётган маҳкамани яӄиндан кузатиб бораётганини билдиради:\n“ЮКОС” фаолиятига оид ӄандай талаблар ӄўйилишини биз кутиб турибмиз. Масала ойдинлашмагунича, биз ӄанча нефт йўӄотишимиз мумкинлигини башорат ӄила олмаймиз .\nАйрим маълумотларга кўра, ҳатто “ЮКОС” масаласи ойдинлашганда ҳам, жаҳон бозорларида нефт нархлари унчалик пасаймади.\nОПЕК аъзолари 1 баррел нефт нархи 25-30 долларга тушишини башорат ӄилмоӄдалар. Мутахассислар эса террор ҳуружлари хавфи бу нархга яна камида 8 доллар ӄўшаётганини айтишмоӄда.